Vitoria-Gasteizko Udalaren web-orria - Hobariak eta salbuespenak - Zabaltze eta jarduera lizentziak emateagatiko tasa\nUdalbatzak udalerrirako interesgarritzat jotzen dituen enplegu ekimen edo proiektu lokalentzako hobaria\nEstrategikotzat edo biziberritu beharrekotzat jotzen diren eremuetarako baimenentzako hobaria\nIrabazi asmorik ez duten erakundeentzako hobaria\nA edo B sailkapen energetikoa ziurtatzen duten lokalek: hobaria\nEnpresa mintegietako aretoentzako salbuespena\nZabaltze tasari dagozkion hobariak eta salbuespenak lizentzia eskabidea aurkezten den unean eskatu behar dira, edo likidazioa jasotzen denean (egindako likidazioa jakinarazten den egunaren biharamunetik kontatzen hasita hilabeteko epean).\nSan Martineko Udal Bulegoetan\nPosta elektronikoa: hacienda@vitoria-gasteiz.org (Zerga Kudeaketarako Zerbitzua)\nEnplegu ekimen edo proiektu lokal guztiek % 50eko hobaria izango dute tasaren gainean, baldin eta Udalak udalerrirako interesgarritzat jotzen baditu, dela garatuko den jardueragatik, dela egingo den inbertsioagatik, dela sortuko den enpleguagatik.\nUdalbatzaren erabakiz estrategikotzat edo biziberritu beharrekotzat jotzen diren eremuetarako ematen diren baimenek % 50eko hobaria izango dute tasaren gainean.\nTasaren % 50eko hobaria izango dute irabazi asmorik gabeko erakundeek, Irabazte xederik gabeko erakundeen eta mezenasgorako zerga pizgarrien zerga araubideari buruzko uztailaren 12ko 16/2004 Foru Arauan aurreikusitako moduan, baldin eta beren berariazko xede edo helburua betetzera bideratutako ekonomi ustiapenerako baliatzen badute lokala.\nEhuneko 25eko murrizketa izango dute, sortutako tasaren gainean, apirilaren 5eko 235/2013 Errege Dekretuaren arabera A edo B sailkapen energetikoa ziurtatzen duten lokalek.\nZabaltze lizentziari dagokion kuota ordaintzetik salbuetsita egongo dira Udalaren enpresa mintegietako lokalak.


Irekia Eusko Jaurlaritza - Gobierno Vasco :: Lanbidek BIME Pro Campusen gazteentzako sormen-industrien eremuko prestakuntza sustatuko du\nLanbidek BIME Pro Campusen gazteentzako…\n<img src="https://www.irekia.euskadi.eus/uploads/cover_photos/48735/original/25_09_17_Bime.JPG" style="max-width:100%" alt="" />\nBECen izango da, urriaren 24an, 25ean eta 26an\nBelandia: “aukera paregabea euskal ikasleek teknologia berriekin zerikusia duten enpleguak sortzen dituen sektorean sakontzeko”\nBarakaldo, 18 10 01\nEusko Jaurlaritzak, Lanbideren eta EURES - Enplegu Zerbitzuen Europako Sarearen bidez, musika-industriaren prestakuntza aurreratuko programaren garapenean parte hartuko du, BIME Pro Campusen; Barakaldoko BECen izango da, urriaren 24an, 25ean eta 26an.\nBIME Pro Campus sormen-industriekin zerikusia duten ikasketak egiten dituzten gazteei zuzentzen zaie, funtsean musika-jardueraren eta jarduera digitalaren eremukoak egiten dituztenei. Borja Belandia Lanbideko zuzendari nagusiaren iritziz, “nazioarteko topaketa hau egitea aukera paregabea da euskal ikasleek teknologia berriekin zerikusia duten enpleguak sortzeko ahalmen handia duen sektorean sakontzeko”.\nSeigarren edizioan, BIME Pro Campusek bere ekitaldiak izango ditu, lan-aktibazioa sustatzera eta industria sortzaile eta digitaletan negozio-eredu berriak aztertzera bideratuak. Eremu horretan gehien bilatzen diren profilak musika-programazioarekin eta -kudeaketarekin, artearekin, diseinuarekin, ingeniaritzarekin eta turismoarekin daude lotuta.\nBIME Pro Campusen bidez, talentu onenak aurkitu nahi dira goi-mailako ikasketak dituzten ikasleen eta lizentziatu berri direnen artean, zenbait moduluten bidez eta nazio- eta nazioarte-mailako adituen eskutik musika-industriaren inguruko prestakuntza aurreratua emateko.\nPrestakuntza-programan 32 ikaslek parte hartuko dute; horietako hamar Euskadikoak izango dira, musika-sektorean eta sormen-industrietan lan egiteko edo ekiteko interesa dutenak.\nIkastaroa amaitzean, ekitaldia antolatuko da BECen instalazioetan, urriaren 26an, eta, bertan, Lanbideko zuzendari nagusiak diploma bat banatuko die, jasotako prestakuntza bereziko orduak egiaztatzeko.\nRT @Irekia: 🔵 @lanbideejgv'k BIME Pro Campusen gazteentzako sormen-industrien eremuko prestakuntza sustatuko du ➡ https://t.co/nrB9OIoMN4…\n25_09_17_Bime.JPG 400 KB (JPG)


Marineda Plaza merkataritza gunea, Coruña, Espainia | ULMA\nMarineda Plaza merkataritza gunea, Coruña, Espainia\nObrako aholkularitza eta horniketa eraginkorra\nMarineda Plaza gunearekin Europa osoan dauden merkataritza eta aisialdi guneko azalerarik handienetako bat inauguratu da. 500.000 m2 eraikiak ditu, non marka internazionalen eraikin bat baino gehiago, 6.500 aparkaleku plaza eta 15.000 m2-ko bulego eraikin bat dauden.\nProiektuak 14.000 m2-ko oinezkoentzako plaza bat dauka, non zinema aretoak eta merkataritza guneko sarbidea elkartzen diren. Eraikinak 100 m-ko luze den sabai-leiho itzela dauka. Barrualdea argitzen du, solairu guztiak bisualki konektatzen dituzten balkoi handietan antolatuta. Diziplina askoko lekuak ere baditu, edozein eratako ekitaldiak egiteko.\nEspainiako bigarren merkataritza gunerik handiena denez, material ugari behar izan zuen, batera, bai eta materiala eraginkortasunez hornitzea eta zereginak koordinatzea ere. Horren ondorioz, ULMAk materialen errotaziorako eta obrako aholkularitza teknikorako sistema bat ezarri zuen, zeinarekin obra azkar eta zuzen abian jarri ahal zuen.\n450.000 m2 lauza gauzatzeko, VR Mahaia eta zinbria gaineko RAPID enkofratua erabili ziren, proiektuaren ezaugarrien arabera, nahiko altuera handietan, eta ALUPROP eta EP aluminiozko eskorak ere erabili ziren, tarteko altueretan. Sistema horiek errentagarritasun handia eman zuten, izan ere, obra hasieran muntatu ziren eta obra barruan toki batetik beste batera mugitu ziren, desmuntatu gabe. Hormen eta hormigoizko zutabeen enkofraturako, ORMA sistema modularra erabili zen.\nRAPID Lauzako enkofratu berreskuragarria\nLauza berreskuragarrien enkofratu sistema, errendimendu handikoa, eraikuntzarako. Ezaugarri azpimarragarriak: osagai arinak, eta erraz muntatzen eta desmuntatzen da.


«Egunero txantxaren bat edo besteren biktima izatea gustatuko litzaidake» | El Correo\nZurekin«Egunero txantxaren bat edo besteren biktima izatea gustatuko litzaidake»\n«Egunero txantxaren bat edo besteren biktima izatea gustatuko litzaidake»\nMiriam Cabeza. / INSTAGRAM\nMiriam Cabezak 'Vaya familia' izena duen saio berria aurkeztuko du ETB2n: «Programaz programa jendea onegia dela konturatu naiz»\nIZASKUN MOYANO Sábado, 16 septiembre 2017, 23:34\nOndorengoa da egoera: bikote bateko kide batek besteari bere gurasoak ezagutzeko aukera emango dio landetxe batean guztiak batera afalduz. Han gezurrezko familia zoro bat aurkeztuko dio, biktimak egoerari aurre egin beharko dio eta kamera ezkutu batek txantxa guztia grabatuko du.\nHori da ETB2n estreinatuko den 'Vaya familia' saio berrian ikusiko duguna. Miriam Cabezak (Donostia, 1984) telesail ('Gym Tony'), umorezko programa ('Vaya Semanita') eta filmetan ('Ocho apellidos vascos') parte hartu ondoren kamera ezkutuko saio berri hau aurkeztuko du. Lau urte daramatza donostiarrak beldurrezko jaialdiak aurkezten, baina erronka honetan arituko den lehen aldia da. «Oso eroso sentitu naiz eta esperientzia hau azkena ez izatea espero dut».\nSaioan parte hartuko duten biktimek egoera absurdoak bizi izan beharko dituzte beraien bikote kidearen familiak haien irudi on bai izan dezan. Adibidez, tipula atsegin ez duenari bazkari osoan zehar janaraziko diote, familia oso tipula zalea dela esanez. Honek arazorik ez sortzeko jan egin beharko du ezer esan gabe. Aktoreak zoratuta daudela aitortu du Miriam Cabezak eta era berean, jendea onegia dela.\nHala eta guztiz ere, donostiarrak lasai asko hartuko luke parte kamera ezkutuko saioren batean. Izan ere, egunean pare bat aldiz bromaren baten biktima izatea gustatuko litzaioke. Egia esan, azkenean, guztia txantxa dela konturatzean partaideei pena ematen die horren jende zoroa beraien bikotekidearen benetako familia ez izatea. Dena den «nik ziur guztiak lehenengoan harrapatuko nituela», aitortu du harro Cabezak.\nUne honetan Madrilen dago donostiarra. Urriaren 20an estreinatuko den antzerki obra entseatzen harrapatu dugu, Carlos Zabalaren 'No hay camas libres', hain zuzen ere. «Zorionez, berriz egin dugu topo», esan du pozik. Izan ere, Zabalak berak zuzentzen zuen ETB2ko 'Mi querido Klikowski' telesailean lehendabiziko papera eskaini zion Cabezari. Aktoresa etxekoengandik hurbilago sentiarazten du zuzendari euskaldunaren presentziak. Are gehiago horren gaineko lan zama duen azken aldi honetan. «Esperientzia hartzen ari naizen heinean, ezetz esaten ere ikasi dut. Nire osasuna edozein lanen aurretik dago», adierazi du.\nBaina antzeztea ez da Miriamen pasio bakarra, ez horixe. Orain aurkezlea den neska gazteak abestea ere asko maite du. Egun osoa kantatzen pasatzen omen duela kontatu digu. Bartzelonan antzerki musikaleko ikasketak burutu zituen, solfeo eta biolina jotzen ere ikasi zuelarik. «Nire mutil lagun guztiak musikariak izan dira», aitortu digu algaraka.\nEgungo bikotearekin 'Nos conocimos de día' izeneko proiektu musikala daukate eskuartean. Biek ala biek gitarraren soinua entzuteaz batera abesten dute. Dena den, une honetan «ez dut abeslari gisa bakarrik lan egin nahi». Hobby bezala hartzen du musika donostiarrak. Izan ere, bere fikzioko mutil laguna den Adam Jesierskirekin karaokera ongi pasatzera joaten dira noizean behin.\n«Lanbide honek bizitzeko denbora kendu dit»\n«Benetan lanean hasi arte ez dakizu zein den ikuskizunaren munduko egunerokotasuna», adierazi du ziur. Hala ere, txikitatik argi izan du Cabezak berak nagusitan aktoresa izan nahi zuela. Irakasle batek umorezko saio batean egiten zuen lan eta bere esperientziak kontatzen zizkien Miriam eta bere klase kideei eskolan. Donostiarrak, andereñoaren gogo bizia ikusita berak ere telebistan lan egin nahi zuela erabaki zuen. «'Ze pena! Ikasle ona da ta…' esaten zidaten hasieran», aitortu du. Baina ondoren, antzeztea bere pasioa dela ikusi eta ingurukoek aurrera jarraitzeko animatzen dute.\nHala eta guztiz ere, Cabezak argi du bere tokia telebista, taula gainean edota zinean dagoela. Baina unean unekoa disfrutatzen ikasi du. Hots, ez du Hollywoodeko izarra izan nahi, baizik eta heltzen zaizkio proiektuak gogotsu hartu eta aurrera eramatea da bere xedea. «Agian etorkizunean youtuberra izango naiz», pentsatu du Cabezak oinak lurrean finko mantenduz.\n'Handia' filmak inauguratuko du Different! zinemaldia, Parisen\nHamar urtean EAEko Bikain ziurtagiria lortu duten 337 entitateen «ahalegina» aitortu du Jaurlaritzak\nGetxoko XIII. Bigarren Eskuko Liburu Azoka hasiko da gaur\nEIZIEk, 30 urte 'Galbide txokoak Araban' erakusketa Artziniegara iritsiko da, Erdi Aroko azokaren egunean


Haurrentzako hizkuntza errefortzurako zerbitzuan izena emateko aukera zabalik - Beasaingo Udala\nHaurrentzako hizkuntza errefortzurako zerbitzuan izena emateko aukera zabalik\nArgitaratua: 22 Iraila 2020\n2009 eta 2016 urteen artean jaiotako haurrentzako euskararen erabilera indartzeko udal zerbitzuak ikasturte berrirako izenematea irailaren 24ra arte du zabalik\nIkasturte berriaren hasierarekin batera, egungo udal gobernuak duela bost urte martxan jarritako euskararen erabilera indartzeko zerbitzuak irekita dauka 2020-2021eko ikasturterako izena emateko epea.\nDoako den zerbitzu honetan izena emateko Loinazko San Martin plazaren azpian dagoen espaziora joan behar da goizez 10:30-12:30 bitartean. Covid 19ak eragindako egoera medio jende pilaketarik gertatu ez dadin, aldez aurretik informazioa jasotzeko 653 446862 telefono zenbakira deitu daiteke aipatutako orduetatik kanpo. Dokumentazioa uzteko azken eguna irailaren 24a da.\nZerbitzua, egungo udal gobernuak duela bost urte martxan jarritako egitasmoa da eta euskararen jakintza eta erabilera haurren artean indartzea du helburu. Hartzaileak herriko ikastetxeetako Haur Hezkuntzako eta Lehen Hezkuntzako ikasleak dira eta astelehenetik ostegunera arratsaldez eskola orduetatik kanpo adinaren arabera banatutako txanda ezberdinetan jasoko dute zerbitzua.\nSegurtasun eta babes neurriak betez\nEgungo osasun alerta egoerak behartuta, babes eta segurtasun neurriak betez eskainiko da arreta zerbitzua Ezkiaga auzoko eta Loinazko San Martin plaza azpiko espazioetan. Horrela bada, haur zein hezitzaileek, irakaskuntza jarduera modu normalizatuan garatuko dute Covid 19aren eraginez prestatutako kontingentzia plana jarraituz.\nOrohar, ondorengo neurrriak beteko dituzte; taldeak ez dira haien artean nahastuko bakoitzak bere espazio mugatua izanez. 15 erabiltzaile izango dira txanda bakoitzeko gehienez. Higieneari dagokionez espazioen eta materialen garbiketa burutuko da aldioro. Maskararen erabilera lehenetsiko da eta ohi bezala gaixotasunaren sintomak izanez gero ezin izango da inor saioetara bertaratu.\nAsistentzia derrigorrezkoa izango da, eta aurreko ikasturteetan bezala ikasleen bertaratzeari jarraipena egingo zaio.\nEuskararen jakintza eta erabilera sustatzea helburu\nUdal gobernuak legegintzaldiko helburu nagusien artean hizkuntza politikarekin eta euskararen presentzia eta normalizazioarekin lotura zuzena duen egitasmoari segida ematen jarraitzen du. Herriko ikastetxeekin elkarlanean, gaztetxoenen artean euskararen jakintza eta erabileran zailtasunak dituztenei doakoa den zerbitzua eskaintzea izan du xedea. Hargatik, ikastetxeek behar hori duten erabiltzaileak atzeman eta zerbitzura bideratzea izan da lehentasuna.\nZerbitzua ematearen ardura Ttakun enpresa lasartearrarena da. Euskara eta euskal kulturaren sustapenean eskarmentu haundia duen elkartea. Azken urteetan bataz beste guztira 150 haur izan dira zerbitzu honen hartzaileak. Eskaintzari dagokionez, oro har, haurrei laguntza eskaintzen zaie euskararen ikuspegitik, eskolako lanetan eta euskararen lanketa eskatzen duten dinamika eta jolasetan.\nDerrigorrezko Bigarren Hezkuntzako ikasleei Udal Euskaltegiak eskaintzen duen euskararen errefortzurako zerbitzuari dagokionez urrian hastea espero da.\nEzkiaga auzoko aretoa\nLoinazko San Martin plazako aretoa


Azkenean prefetak arrazoia eman diola esan du Seaskak | Gizartea | Berria\nAzkenean prefetak arrazoia eman diola esan du Seaskak\nMurgiltze ereduarekin adostu gabe indarrean ezarriko den zirkularrak ez ditu Seaskaren beharrak betetzen\nSeaskarentzat lege babesa eskatzeko manifestazio bat. BOB EDME\n2014ko maiatzak 6\nLur publikoa Seaskaren esku uztea legezkoa dela ebatzi ondoren, Pirinio Atlantikoetako prefetak arrazoia eman diola uste du Seaskak. Legeriaren eta jurisprudentziaren arabera, ikastolek domeinu publikoa erabili ahalko dute, nahiz eta luzaroan prefetak berak aurkakoa erran duen. Aldiz, prefetak eta Frantziako Barne Ministerioko arduradunek Seaskarekin adostasunik landu gabe plazaratu dute zirkularra, eta, ikastolen arabera, ez ditu asetzen murgiltze ereduaren beharrak.\nPrefetaren zirkularrak argiki zehazten ditu Seaskak baliatu ahal dituen eraikuntzak, alegia, herriek dituzten egoitza zaharrak, edo, lur soilen kasuan, prefabrikatuak. Gainera, zirkularrak ez ditu zehazten ordaindu beharreko alokairuak, nahiz eta, Seaskaren arabera, ikastolek ezin dituzten ordaindu.\n«Zirkular honek ez du ikastolen eraikinen arazoen %80 konpontzen, prefetak dioen bezala; alderantziz, arazoa bilakatzen da ditugun ikastolen %80rentzat, epe ertainean. Zirkular hau indarrean izan balitz azken 45 urteetan, hamar ikastolatik zortzi ez lirateke sekula eginen», adierazi dute Paxkal Indo Seaskako lehendakariak eta Hur Gorostiaga zuzendariak.\nSeaska sortu zen urtean bezala, duela 45 urte, herriko etxeen diru sostengua funtsezkoa da Seaskarentzat, bai eraikinak plantan ezartzeko, bai murgiltze eredua zabaldu ahal izateko. Datuen argira azaldu du Seaskak eraikuntzen beharra: azken bederatzi urteetan, %56 emendatu da Zuberoa, Nafarroa Behere eta Lapurdin murgiltze ereduan izena eman duten haurren kopurua. Hazkuntza horri traba administratiboak ezartzea euskararen berpizte itxaropena amaitzea dela dio Seaskak.\nLege baten beharra\nMurgiltze eredua legez arautzeari ezin zaio erantzun administratiboa eman, Seaskaren arabera. Frantziako Gobernuak egiazko borondate politikoa balu murgiltze ereduko ordezkariak gogoetan parte hartu beharko luketela dio Seaskak. Murgiltze ereduak ez du koadro juridiko sendorik, eta, horren ezean, arauen irakurketaren arabera arriskuan ezartzen da ikastolen iraupena.\n«Dei irmo bat egiten diogu gobernuari, Frantziako Hezkuntza ministroari, Kultura ministroari, Barne ministroari eta gobernuburuari, elkarrizketari bidea ireki diezaioten, elkarren artean koadro juridiko bat lantzeko ikastola, Calandreta, Bressola, Skol Diwan eta ABCM eskolentzat». Bertze dei bat egin diete euskaltzale eta euskal herritar orori, heldu den iganderako Seaskak Senpereko aintziraren inguruan antolatu duen 31. Herri Urrats jaian parte har dezaten. «Euskarari, lurralde hizkuntzei, aniztasun kulturalari eta ikastolei atxikimendua erakusteko».


🥇 hegaztien kontabilitatea\nBalorazioa: 4.9. Erakunde kopurua: 118\nHegaztien kontabilitate bideoa\nEskatu hegaztien kontabilitatea\nHegazti-haztegi moderno orok, hutsik egin gabe, bere hegaztien erregistroa gorde behar du, eta horrek, lehenik eta behin, kontabilitateari eragiten dio, modu horretan askoz errazagoa izango baita konpainiaren errentagarritasunari buruzko ondorioak ateratzea. Hegaztien kontabilitatea modu askotara antola daiteke. Hainbat erakundek paperezko kontabilitate aldizkariak erabiltzen dituzte kontabilitate kalkuluak egiteko oinarri gisa, eta horietan hegaztien baserriko langileek beharrezko informazio guztia eskuz erregistratzen dute eta taula bereziak mantentzen dituzte. Hala ere, kontrola antolatzeko beste modu bat aukeratu daiteke, pertsona baten lanean automatizaziorako softwarea ordezkatuko baitute. Eguneroko funtzio berdin guztiak azkarrago eta hobeto betetzeko aukera ematen du.\nHasteko, hegaztien kontabilitateak produkzio eragiketa askoren kontrola dakar, puntualki erregistratu behar dira eta jasotako informazioa azkar prozesatu behar da. Kanpoko zirkunstantzien eta kanpoko faktoreen menpeko pertsona batek, hala nola lan kargak, ezin du kontabilitate kalitate bermatua eta egonkorra eskaini. Bere menpekotasuna dela eta, hegaztiak kontabilizatzeko kalkulu orrietan sartzen den informazioa desitxuratu, garaiz sartu edo langilea guztiz distraitu daiteke eta beharrezko datuak ez sartu. Aplikazio informatikoa erabiliz gero, arrisku horiek guztiak gutxitzen dituzu, softwarearen adimen artifizialak etenik eta akatsik gabe funtzionatzen baitu, goian zerrendatutako faktoreak kontuan hartu gabe.\nNegozioen ikuspegi honekin, hegaztien kontabilitate garbia eta gardena bermatuko zaizu, hauen zainketa, elikadura eta ekoizpena. Aipatzekoa da, gainera, hegaztien jarduerak kudeatzeko programa informatikoa erabiltzeak kontabilitatea plano digital batera erabat transferitzen laguntzen duela, hau da, lantokietako ekipo informatikoak direla eta, automatizazioan saihestezina baita. Ordenagailuez gain, hegaztien haztegiko langileek produkzioan softwarearekin sinkronizatutako izaera desberdineko gailuak erabili beharko dituzte. Industrian gehienetan, hegaztiak elikatu eta hegaztien produktuak gordetzen diren biltegiak kontrolatzeko erabiltzen dira. Kontabilitate digitala ezartzeak bere abantailak ditu, eta azterketa zehatza egin ondoren argi geratzen da kudeaketarako ikuspegi hori zuzena dela. Datu digitalak sistemaren instalazioaren datu basean gorde daitezke denbora luzez, langileek erraz eskuratzeko modua izan dezaten; beraz, eztabaidagarria den edozein egoeratan, erraz konpondu ahal izango duzu ebidentzia-base zabal batekin. Gainera, hegaztien kontabilitateko aplikazio automatizatu batean informazioa gordetzeak segurtasuna eta konfidentzialtasuna bermatzea ahalbidetzen du, software moderno gehienek etapa anitzeko babes sistema ez ezik, erabiltzaile bakoitzarentzako sarbidea ere konfigura dezakezulako. Zure negozioa kontrol automatizatura transferitzea erabaki baduzu, orduan software optimoa hautatzea izango duzu hurrengo urratsa, eta horietako asko daude une honetan.\nEdozein motatako jarduerak automatizatzeko ordenagailu aplikazioaren bertsio bikaina urte askotako esperientzia duten garatzaile ezagunen produktu berezia da, USU Software garapenerako konpainia. USU Software izena du eta 8 urte baino gehiago daramatza teknologiaren merkatuan. Aplikazioa bikaina da hegaztien zenbaketa egiteko eta hegaztien haztegiko produkzio-jardueren beste alderdi batzuk kontrolatzeko. Bere laguntzarekin, langileak, soldatak, finantza mugimenduak, biltegiratze eta pentsuen biltegiratze eta biltegiratze sistema kalkulatu eta kalkulatu ditzakezu, baita produktu desberdinak ere, CRM norabidea garatu eta askoz gehiago. Gainera, hegaztien kontabilitaterako USU softwarearen konfigurazioa ez da horren ezaugarri bakarra, fabrikatzaileek horietako hogei programa konfigurazio baino gehiago ordezkatzen dituztelako, negozio sektore desberdinen kudeaketa automatizaturako bereziki garatuak. Ofizialki baimendutako ordenagailu softwarea erabiltzeko eta instalatzeko oso erraza da. Bulegoan eserita zaudela egin daiteke, inora joan beharrik gabe, gure programatzaileek urrunetik lan egiten baitute eta softwarea urrunetik ere konfigura dezaketelako, horretarako zure ordenagailura sarbidea eta Interneteko konexioa eskaini besterik ez duzu egin behar. Horrek USU Softwareko espezialistei abantaila handia ematen die, modu horretan, munduko hainbat enpresarekin elkarlanean aritzeko inolako oztoporik gabe. Programaren interfazearen diseinu eskuragarriak bertan inolako prestakuntzarik edo trebakuntzarik gabe lanean hastea ahalbidetzen du, beraz, edozein tituludun langile batek USU Softwarea erabil dezake. Harrigarria bada ere, eginkizun anitzeko programa honen menuak hiru atal besterik ez ditu, hala nola 'Txostenak', 'Moduluak eta erreferentziak. Horietako bakoitzean, beste azpiatal batzuk aurkeztu dira, kontabilitate jarduerak zehatzago egiten laguntzen dutenak. Hegaztien kontabilitatea ezartzeko beharrezkoak diren etengabeko eragiketa guztiak Moduluak atalean erregistratzen dira, non izen edo gai bakoitzaren gaineko kontrola dagoen erregistro edo taula elektroniko bereziak sortzeko moduan. Berez, atal hau hegaztien kontabilitateko funtzio anitzeko kontabilitate kalkulu orri gisa aurkez daiteke, parametroak erabiltzaile bakoitzaren beharretara egokituta. Etengabeko produkzio eragiketa guztiei buruzko informazioa sar dezakete, aktualitatearen egoeraren jarraipena eginez. Kontabilitatea benetan automatikoki gorde dadin, USU softwarean lanean hasi aurretik, denbora eman behar da funtsean enpresaren egitura nominala osatzen duen ‘Erreferentziak’ atala betetzeko. Hemen barneko dokumentaziorako garatutako txantiloiak gehi ditzakezu; langileen zerrendak, hegaztiak, pentsuak, sendagaiak; langileen txanden ordutegiak; hegaztiak elikatzeko ordutegiak eta albaitaritza jarduera desberdinak, etab.\nEra berean, hegaztien kontabilitateko softwarearen instalazioan garrantzitsua Moduluak atala da, produkzio-jardueretan funtzio analitikoez arduratzen dena. Bere funtzionaltasunari esker, azkar eta modu eraginkorrean eta, batez ere, interesatzen zaizun edozein alderdi zehatz-mehatz aztertu dezakezu, analisian oinarritutako estatistikak osa ditzakezu eta nahi duzun forman argitasuna bistaratu dezakezu, hala nola kalkulu orriak, diagramak, grafikoak, diagramak. . Bloke honetan ere posible da automatikoki sortzea eta prestatzea finantza- eta kontabilitate-egoerak, eta horrek funtsezko zeregina du kontabilitatean. Programak bere kabuz konpilatu ez ezik, une egokian posta elektronikoz ere bidaliko zaizu. Tresna erabilgarri ugari dituen armategian, USU Softwarea ezinbesteko laguntzaile bihurtu beharko litzateke edozein kudeatzaile edo jaberen kasuan.\nBukatzeko, esan nahi nuke hegaztien kontabilitaterako gure aplikazio automatikoak funtzionaltasun zabala eta konfigurazio sinplea ez ezik ezartzeko nahiko prezio demokratikoa duela; USU garatzaileen likidazio sistemak ez du harpidetza kuoten erabilera suposatzen, beraz, softwarea denbora guztian zehar erabiltzea guztiz doakoa da.\nUSU Softwarean, hegaztiekin eta hauen mantentze lanak etengabe egiten dira, eguneko bistaratutako eragiketak beti ikus ditzakezu bere datu basean. Taulekin lan egitean, haien parametroak zure modura pertsonaliza ditzakezu, errenkada eta gelaxka kopurua aldatu, ezabatu edo trukatu, informazioaren edukia zutabeetan ordenatu goranzko edo beheranzko ordenan. Finantza egoerak automatikoki sortzeari esker, garaiz eta akatsik gabe prestatu eta bidaliko dituzula ziurtatuta zaude. Kontabilitate kalkulu orrietan, horiek betetzerakoan, ordenagailuaren softwarearen nazioarteko bertsioa erosterakoan zure hizkuntza ulertzeko edozein hizkuntza erabil daiteke. Aplikazioan duten edukia kontabilizatzeko erosotasuna lortzeko, biltegi ugari sor ditzakezu.\nUSU softwarean negozio elektronikoen kudeaketak denbora guztian kontabilitateko informazio zehatzena, fidagarriena eta eguneratuena jasotzea ahalbidetzen du. Hegaztientzako albaitaritza neurriak kontrolatzea askoz ere errazagoa izango da aplikazioan integratutako zeregin planoa erabiltzen baduzu. Hegaztien haztegian ekoiztutako produktuen kostua programak automatikoki kalkulatzen du, eskuragarri dauden kostuen datuetan oinarrituta, oso komenigarria baita kontabilitaterako. Kalkulu-orrietan, sistemak hegaztiei, haien ondorengoei eta produktuei buruzko informazioa ez ezik, enpresako bezero-basea ere izan dezake. Bezeroen datu basea sortuz, softwareak txartel pertsonalak sortzen ditu horietako bakoitzerako, eta bertan pertsona horri buruzko informazio guztia sartzen du. Erakundeko dokumentuen fluxua osatzeko erabiliko dituzun txantiloiak garatu ditzakezu edo estatuak ezarritako lagina hartu.\n'Moduluak' taulen parametroak kudeatzailearen antzeko eskumenak eta sarbidea jaso duten erabiltzaileek soilik alda ditzakete. Hegaztien ustiategiaren kudeaketak datu-base elektronikoaren fitxategi konfidentzialen erabilgarritasuna arautu dezake, langile jakin baten agintearen arabera. USU softwarean lan egitea oso erosoa da sare lokal edo Internet bidez konektatutako hainbat unitateen jarduera bateratuetarako. Kontabilitate-datuen babeskopiaren ezaugarriei esker, hegaztien kudeaketa kalkulu orriak barne, gure programak informazioa seguru mantentzea ahalbidetzen dizu denbora luzez.


Teknikerrek eraikinen energia-eraldaketa bideratzeko irtenbideak aurkeztuko ditu EESAP-CICA biltzar europarrean\nOinarri teknologikoko enpresak\nKide akademikoak eta zientifikoak\nTekniker-en lan egitea\nAutomatizazio eta robotika industriala\nInspekzioa eta neurketa\nBerrikuntza eta adimen lehiakorra\nAeronautika eta espazioa\nMakina erreminta eta fabrikazioa\nTwitter-en orrialdea partekatu\nGooglePlus-en orrialdea partekatu\nFacebook-en orrialdea partekatu\nLinkedIn-en orrialdea partekatu\nOrrialdea partekatu email bidez\nZentro teknologikoak NiERBIMO proiektuan egin duen ekarpena aurkeztuko du ekitaldiaren lehen egunean, abenduaren 1ean.\nEESAP-CICA biltzar europarra gurera bueltatuko da abenduaren 1ean eta 2an; oraingoan, on line izango da, COVID-19ak eragindako egoerara egokitzeko. Biltzarra ikasleei, profesionalei eta ikertzaileei dago zuzenduta bereziki; bertan, Tekniker zentro teknologikoak aukera izango du eraikinen energia-eraldaketarako bere irtenbideak aurkezteko.\nZehazki, Basque Research and Technology Alliance (BRTA) partzuergoko kide den zentro teknologikoak, “Azpiegitura digital eraginkorrak. Informazioaren integrazioa eragiketan eta mantentze lanetan” izenburua daraman aurkezpena egingo du lehen egunean, abenduaren 1ean, 17:00etan. Informazio Sistema Adimendunak unitateko ikertzaile Ricardo Romero Hernández izango da Teknikerreko hizlaria, eta SENERen aldetik, berriz, Carlos Gómez de Iturriaga.\nAurkezpen horretan NiERBIMO proiektuari buruz ere mintzatuko dira; horren helburu nagusia da etxebizitzetan, industriako eraikinetan eta bestelakoetan energia-eraldaketa bideratzen laguntzea, ia energiarik behar ez duten erakinak (EECN) sustatzeko, non energia ahalik eta modu eraginkor eta iraunkorrenean erabiltzen den. Horretarako, ekimen honekin energia sortu eta biltegiratzeko sistema adimendunak garatu eta energiaren banaketa koordinatu nahi dira, kudeaketa aurreratuko tresnen bitartez.\nTeknikerrek, azpiegituren arloan ezagutza zabala duenez, ekarpena egiten du irtenbidean aplika daitezkeen metodologiekin eta estandarrekin, eta eraikuntzaren sektorearen beharretara egokitutako plataforma bat ere garatu du. Plataformak eragiketa eta mantentze lanetarako sistemak (GMAO, SCADA, …) bateratzen ditu BIM (Building Information Modeling) ereduarekin.\nEESAP-CICA 2020 biltzarrari buruz\nEESAP-CICA biltzar bikoitza da, UPV/EHUko Calidad de Vida en la Arquitectura (CAVIAR) ikerketa taldeak eta ERAIKUNEk, Euskadiko Eraikuntzaren Klusterrak, antolatutakoa.\nAlde batetik, Eraginkortasun Energetikoa eta Jasangarritasunaren inguruko Arkitektura eta Hirigintzaren biltzar europarrak (EESAP) bere 11. edizioa egin du; bestetik, Eraikuntza Aurreratuari buruzko Nazioarteko Biltzarrak (CICA) 4 urte betetzen ditu 2020an.\nTekniker ekitaldiaren babesle nagusietako bat da; aurten, eraikuntzaren arkitekturan, ingeniaritzan eta industrian dagoen disrupzioari helduko zaio.\nIñaki Goenaga kalea , 5\nTel: +34 943 20 67 44\nCookie-ak gure webgunean nabigazioa neurtzeko eta aztertzeko bakarrik erabiltzen ditugu, inolako datu pertsonalik jaso gabe.\nInformazio gehiago nahi baduzu, kontsultatu gure Cookie Politika.


PLASTIKA ETA IKUSIZKOEN HEZKUNTZA: 2015/03\nKORRIKA 19. MARTXAN, LAUAIZETA MARTXOAK 22 GOIZEKO 9 ALDERA\nnork argitaratua PLASTIKA Lauaizeta ordua: 14:33 iruzkinik ez:\nbeste atalak #marrazkia, 4DBH PLASTIKA, euskara, korrika, LAUAIZETA, PLASTIKA 2.0\nnork argitaratua PLASTIKA Lauaizeta ordua: 17:04 iruzkinik ez:\nAurreko blog honetako post-ean iragarri bezala, Zizurkiletik jaso genuen, “ Nigan sinistu” genero indarkeriari buruzko bideo labur metraje zoragarriaren egileen bisita Lauaizeta ikastetxean, Martxoak 8aren harira. Talde handiagoaren ordezkari bi, June eta Garazi, gurekin izan ziren beraien lana berrikusi eta horrelako lan ona egiteko gakoak azaltzen. Egitasmo aberasgarria, gure ikasleei irakaste-prozesuan iturriak aberastuz eta zeharkako prozedurak bilatuz. Eskertu hemendik bi gazteei etortzeagatik eta bideo lanagatik.\nHurrengo bideoa sortutakoan, berriz gonbitea luzatuko diegu eta ea, ordurako, hamaiketakoa beroa eskain diezaiekegun...\nnork argitaratua PLASTIKA Lauaizeta ordua: 10:36 iruzkinik ez:\nbeste atalak euskara, korrika, LAUAIZETA, PLASTIKA 2.0, publizitatea, zinemaldia\nMartxoak 8, emakume langilearen eguna dela eta, Plastikatik hitzaldi modukoa antolatu dugu, beste lankideekin batera martxoak 13 ostiral honetarako, Lauaizeta ikastetxean. Genero indarkeria gaia medio, 4DBH-n dabiltzan Zizurkilgo neska kuadrilla batek bideo labur metrajea sortu zuen, sekulako adierazpen eta indar bisualarekin. Egileekin kontaktatzea erraztu ziguten eta gonbidatu genituen elkarrekin bideoa berrikusi eta hari buruzko gogoetak partekatzea, bideoaren egileak eta gure ikasle batzuen artean.\nnork argitaratua PLASTIKA Lauaizeta ordua: 21:10 iruzkinik ez:\nbeste atalak 3DBH DISEINUA, 4DBH PLASTIKA, euskara, IKUS-ENTZUN TAILERRA, LAUAIZETA, PLASTIKA 2.0, ZINEMA\nnork argitaratua PLASTIKA Lauaizeta ordua: 09:42 iruzkinik ez:


Eskola kirol egokitu eta inklusiboa\nIKUSMEN URRITASUNA KIROLARIEK EGITEN DUTEN KIROLA\nJujitsu eratorritako eta XIX mendearen bukaeran maisua Jigoro Kano-k ere kirol gisa ezarri, Judo borroka artea bat eskatzen duten kirolariak eraso eta defentsa arteko oreka konstante bat da. Paralinpikoei modalitatea praktikatzen judokak itsu edo ikusmen arazoak eta buruz buru ohi dira gogor, tentsioz eta leherkariak.\nJudo azken borrokan bost minutu, horretan Lehiakide puntu lortuz teknikak martxan arabera, gehienez. shock bat atal segundo batzuk ondorioztatu daiteke judokas edozein lortzen bada "ippon" bat, puntuazio altuena posible da.\nBost minutu arauzko eta gorbata bat hartzen bada, partida aldi berri bat, non urrezko baloratzen teknika sartzen da. Hau da, lehenengo atleta puntuazioa lortu irabazlea da.\nParalinpikoei judo ere, aurkarien hasteko aurre egiteko eta heldu lapels arabera, euren ikusmen-arazoak konpentsatzeko. Era berean, aldatu epailearen argibideak, modu honetan soinua.\nJudo sarrera paralinpikoei programan ospatu Seoul 1998 gizonezkoa da, eta 2004an Atenasen emakumezkoak kategoriak da. Gaur egun, gizon eta zazpi urrezko domina jokatuko dira, haien pisua arabera (60 baino gutxiago kilo, 66 baino gutxiago 73 baino gutxiago 81 baino gutxiago 90 baino gutxiago, 100 baino gutxiago eta 100 baino gehiago) sei lagunek emakumeak (48 baino gutxiago 52 baino gutxiago 57 baino gutxiago 63 baino gutxiago, kilo 70 eta baino gutxiago 70 baino gehiago).\nEz dago daturik hautatutako kirolarentzat


Arabako Lurralde Historikoari buruzko araudiak - Eusko Jaurlaritza - Euskadi.eus\n194/1984 Dekretua, ekainaren 19koa, Autonomia-Elkarte Osorako Erakundeen eta Arabako Kondaira-Lurraldearen arteko zerbitzuak emateko arauak onartuz (1984/07/04, EHAA 112 zk.)\n34/1985 Dekretua, martxoaren 5ekoa, Autonomi-Elkarte Osoko Erakundeek Arabako Kondaira-Lurraldeari, Nekazaritzak-alorrean, agintepideak eskuratzeari buruzkoa. (1985/03/06, EHAA 51 zk.)\n34/1985 Dekretua, martxoaren 5ekoa, Autonomi-Elkarte Osoko Erakundeek Arabako Kondaira-Lurraldeari, Nekazaritzak-alorrean, aginpideak eskuratzeari buruzkoa. (Hutsen zuzenketa) (1985/08/06, EHAA 160 zk.)\n2/1986 Dekretua, urtarrilaren 7koa, nekazaritza-alorrean eskuratuta dauden zerbitzuen laguntza-taldeetako lanarigoa, Autonomi-Elkarte Osorako Erakundeek Arabako Kondaira-Lurraldeari eskuratuz. (1986/01/10, EHAA 5 zk.)\n367/1998 Dekretua, abenduaren 15ekoa, Euskal Autonomia Erkidegoko Guztientzako Instituzioetatik Arabako Lurralde Historikoari eskualdatzen zaizkion egitekoak areagotzen dituena. NOBEF-Bermea deritzonaren kargura finantzatuko diren zuzeneko dirulaguntzen kudeaketari dagozkio egiteko horiek. (1998/12/31, EHAA 249 zk.)\nAzken eguneratzea: 2005/12/13


Hitzaldi-dantzatua: Nondik nora? Dantzaren, maskaraden eta dantza-maisuen historia — dantzan.eus\nHemen zaude: Hasiera › Komunitatea › Dantzan Ikasi › Hitzaldi-dantzatua: Nondik nora? Dantzaren, maskaraden eta dantza-maisuen historia\nNondik nora? Dantzaren, maskaraden eta dantza-maisuen historia\nData: 2013ko azaroak 16, larunbata\nIzena emateko epea: Azaroak 12\nDantzaren, maskaraden eta dantza-maisuen historia\nHitzaldia dantzatua eskainiko du Jon Iruretagoienak "Nondik nora?" saio honetan. Hitzez emango ditu Zuberoako dantzaren, maskaraden eta dantza-maisuen inguruko kontuak, eta dantzaz irudikatu eta ilustratuko ditu hitzez azaldutakoak.\nZuberoako dantza teknika luzaro lantzen jardun ondoren, Jon Iruretagoiena dantza errepertorio horren sustraietan sakontzen joan da. Euskal kulturaren altxor ederrenetako batean barruan ikerketzen hasi zen, zuberoako dantza tradizioa.\nBorobilean irudikatzen ditugun aitzineko lehen dantza moldeetatik abiatuta, Erret Dantza Akademiaren sorreratik pasa, Operako lehen bakarkako dantzarien ekarpenak eta kontra-dantzen eskutik Europan barrena dantzak ezagutu duen bihurgune handienetakoaren azterketa egingo ditu Jon Iruretagoienak. XIX. mendea bukaeran, armadan trebatutako dantza-maisuak sorterrira itzultzean egindako ekarpenak, eta horiek Zuberoako maskaradetan izandako eragina jorratuko du.\nMaskarada zaharretatik gaur egun zer geratzen den ikusteko aukera eskainiko digu Maritzuli konpainiak proposatutako bidaiak, hitz eta dantzaz, gaur egun ezagutzen dugunarekin lehen izandakoa irudikatzen saiatuz. Hizlari eta dantzari arituko da Jon Iruretagoiena, eta zenbait dantza irudikatzeko zenbait dantzari izango dira berarekin: Antoine Rivierre, Oihan Delavigne, Oihan Indart, Jon Olazcuaga Garbial, Perrine Feriol Eguiazabal, Oneka Jauregi Mikelarena, Marga Forestier, Halima Elduayen eta Iraia Lascano.\nMaritzuli konpainiako dantzaria, dantza-maisua eta lehendakaria da gaur egun Jon Iruretagoiena. Beskoitzeko Oinak Arin eta Ahurtiko Ortzadar taldeetan aritu zen dantzan ume zelarik, eta 1996tik gerora Ixtorio Mixtorio taldean hasi eta horren ondorengo den Maritzuli konpainian dihardu. Donostiako Argia dantzari taldean ere aritzen da. Claude Iruretagoyena, Bruno Delavigne eta Iñaki Arregi izan ditu dantza-maisu. Hainbat dantza ikusgarritan aritu da bere ibilbidean. Maritzulirekin Ixtorio Mixtorio, Ingura-Mingura, Côté cours... Côté Jardin, Dantzama, Kutx ala pil edoAurrez aurre ikuskizunetan dantzari aritu da besteak beste, eta Argiarekin Axeri Boda, Axuri Beltza eta Aunitz Urtez-en. 2012ean Maritzulik estreinatu duenIxtorio Mixtorio (II) ikusgarrian koreografia eta dantza-maisu lanak egin ditu. Zuberoako dantzaren historia ikertu du eta horren inguruko zenbait hitzaldi eskaini ditu. Iparraldeko Dantzarien Biltzarreko dantza irakaslea da gaur egun.


Lasaitasun mezua zabaldu nahi izan du Ikaztegietako Udalak - Ikaztegieta - Tolosaldeko ataria\nLasaitasun mezua zabaldu nahi izan du Ikaztegietako Udalak\nTolosaldeko Ataria 2020-09-07 11:57\nIkaztegietan azken egunetan Covid-19an positibo eman dutenen kopuruak gora egin du, eta hori dela eta lasaitasun mezua helarazi nahi izan du udalak.\n"Segurtasun eta higiene neurriak errespetatzea eta Osasun Sailaren gomendio guztiak betetzea inoiz baino beharrezkoagoa da momentu honetan", esan dute udaletik. Herriko ostatuari dagokionez, jakinarazi du bertako langileak negatibo eman duela PCR proban.\nBestalde, konfinamendu garaian antolatutako boluntario taldea berriz ere martxan dagoela esan du udalak eta herritarren batek laguntza behar izanez gero 688 63 57 75 telefono zenbakira deitu ahal duela gogoratu du.\nBukatzeko, isolatuta edo berrogeialdia betetzen ari direnentzat zabor bilketa berezia martxan jarriko dutela esan dute. Edukiontziak ondorengo lekuetan kokatuko dituzte: udaletxe aurreko bilketa puntuan, Egun sentiako bilketa puntuan, Zigor etxeetako bilketa puntuan, Goisoro etxeetako bilketa puntuan eta Aitu inguruan Txorrone etxeko paretaren kontra.\nBeste herritar guztiak orain arte bezala atera beharko dituzte hondakinak sailkatuta dagokion kubo eta egunetan.


Irekia Eusko Jaurlaritza - Gobierno Vasco :: Giza kontsumorako ez diren animalia azpiproduktuen kudeaketa agintzen duen Dekretua onartu da (2012-04-24(e)ko Kointseiluan hartutako erabakia)\nGiza kontsumorako ez diren animalia…\nDekretua, Euskal Autonomia Erkidegoan, gizakiaren kontsumorako ez diren animalia-jatorriko azpiproduktuen arloko funtzioak antolatu eta banatzekoa.\nJaurlaritzaren Kontseiluak gaur egin duen bileran onartu du giza kontsumorako ez diren animalia-azpiproduktuen eta produktu deribatuen alorreko araudia aplikatzeko Euskal Autonomia Erkidegoko eginkizunen antolamendua eta banaketa ezartzen duen Dekretua; araudi horretan Eusko Jaurlaritzak eta foru-aldundiek hartu dute parte.\nJaurlaritzaren Kontseiluak baimena eman du Pilar Unzalu eta Rafael Bengoa sailburuek aurkeztutako ekimena gauzatzeko. Ekimen horren arabera, uztailaren 5eko 139/2005 Dekretua indargabetzen da, Europako erkidegoko legeria zela medio desfasatuta baitzegoen; eta beste Dekretu bat onartu da, azpiproduktu horien kontrola, izan dezaketen berrerabilera eta desagerrarazpena arautzen duena, osasun publikorako eta animalien osasunerako izan ditzaketen arriskuak saihestuz.\nDekretu honen aplikazio-eremua giza kontsumorako ez diren animalia-azpiproduktuak eta produktu deribatuak identifikatzeko, sailkatzeko, biltzeko, garraiatzeko, biltegiratzeko, manipulatzeko, eraldatzeko eta erabiltzeko edo desagerrarazteko eragiketak dira, betiere Europako Parlamentuaren eta Kontseiluaren 2009ko urriaren 21eko 1069/2009 zenbakiko Erregelamenduan (EE) ezarritakoarekin bat etorriz.\nBeraz, Dekretu honen bitartez, irin eta koipe landuen balorizazio energetikoarekin edo jomugarekin ez ezik, irin eta koipe horien desagertzearekin, eta hildako animalien larruak eta adarrak desagertzearekin lotutako oro arautzen eta baimentzen da. Era berean, ikuskatzen du azpiproduktu horien manipulazioak ez dituela kontaminatzen giza kontsumorako diren azpiproduktuak, eta zaintzen du produkzio-establezimenduek behar bezala kudeatzen dutela animalia-jatorriko azpiproduktuen kentzea baimendutako enpresa baten bitartez.\nDekretu hau egiteko, Arabako, Bizkaiko eta Gipuzkoako Foru Aldundiez gain, nekazaritza-industriaren sektorea ordezkatzen duten elkarteei eta profesionalen erakundeei egin zaie kontsulta.\nEsne eta esnekien hornidurarako 2010/2011 ikasturterako dirulaguntzen deitzea (2010-11-02(e)ko Kointseiluan hartutako erabakia)


Valentziako Unibertsitate Politeknikoak ezkaiarekin egindako herbizida naturala garatu du | Consumer\nValentziako Unibertsitate Politeknikoak ezkaiarekin egindako herbizida naturala garatu du\nLaranjondoen, olibondoen eta mahatsondoen laborantzetan aplikatu nahi dute.\nEgilea: mediatrader 2010-ko abuztuak 9\nValentziako Unibertsitate Politeknikoari atxikitako Mediterraneoko Nekazaritza eta Basogintza Institutuko (IAM) zientzialari-talde bat Mediterraneoko landare usaintsuen estraktuez osatutako herbizida natural baten aplikazioa aztertzen ari da, hala nola erromeroa, ezkaia edo eukaliptoa. Fruta-arbolen tratamenduan herbizida sintetikoen ordezko produktu bat garatzea du helburu, hala nola laranjondoak, olibondoak eta mahatsondoak.\nIkertzaileek landare usaintsuak erabiltzeko bi teknika probatu zituzten. Lehenengoan, olio esentzialak hostoetatik ateratzen dira, olioa lortzeko metodoaren antzekoa erabiliz; bigarrenean, irakiten dute infusioa lortzeko. Emaitzen arabera, esperimentu honek laborategietan eta berotegiko labore txikietan funtzionatzen du, estraktu aromatikoek belar txarren hazkuntza inhibitzen baitute. Halaber, ondorioek adierazten dute olio esentzialek eraginkortasun handiagoa lortzen dutela eta konposatu onena ezkaiarena dela.\nZientzialariek diote erabilitako substantziak %100 naturalak direla, eta, beraz, deskonposizio-prozesu egoki bat dutela, ziklo naturalean ezin hobeto integratzen dena. Haren propietateak berretsiko balira, haren erabilerak nekazaritza iraunkorraren kontzeptu berri bat garatzen lagunduko luke.\nHala ere, oraindik geratzen da laboreetan duten eraginkortasuna egiaztatzea. “Lehenengo urratsetan ikusiko dugu ea substantzia aleopatiko horiek herbizida sintetikoen alternatiba eraginkorra diren. Orain arte egindako probak positiboak izan dira, baina emaitzak landa-saiakuntzetan berretsi behar dira”, azaldu du Mercedes Verdeguer IAMeko ikertzaileak.\nZientzialari-taldearen etorkizuneko erronkak dira landare aromatikoetan dauden osagai kimiko zehatzak aztertzea, belar txarrak haztea eragozteko gai direnak. Gainera, konposatu kapsulatuaren funtzionamendua frogatzeko aukera ere badute.\nerromero eukalipto ezkai herbicidas-eu laboreak mahatsondo naranjos-eu olivos-eu plantas aromáticas-eu


Gazteen neurrira egindako udalekuak\n02 apirila, 2019 Gazteak 478\nNegua joan da, eta konturatzerako ikasleak oporretan dira. Berandutu baino lehen, Gipuzkoako Foru Aldundia hasi da zazpi eta hamahiru urteko gazteei zuzendutako udalekuak antolatzen, eta datorren ostegunean jakingo dute gaztetxoek ea plazarik egokitu zaien.\nUdalekuak haurrei egokitutako jarduera ludikoz osatuta daude. Esaterako, Segurako aterpetxean elkartuko diren gazteek gaueko jolasak, txangoak, mendi irteerak eta askotariko aisialdi jarduerak egiteko parada izango dute. Egoitza bakoitzak, bere testuinguruaren arabera, eskaintza egokitu ohi du.\nGaztetxoek, denera, etxetik kanpo astebete igarotzen dute, zehazki, uztailean. Adinaren arabera multzokatzen dira, eta eskaintza elebiduna edo euskarazkoa da.\nGoierriko gazteek nahiago izaten dute kanpora joan, eta gehiengoak Zuhatza eta Barria (Araba) hautatzen du jomuga.\nArabako, Bizkaiko eta Gipuzkoako Foru Aldundiek elkarlanean antolatzen dituzte udalekuak. Honi esker, gazteek beste erkidego batera joateko aukera dute, eta beste erkidegoetako gazteekin nahastekoa. Gaztetxoek ezin dituzte bisitak jaso ez eta mugikorra erabili, etxekoengandik deskonektatu eta esperientziarekin bete–betean goza dezaten.\nNon? Araban, Barrian eta Zuhatza; Bizkaian, Galdamesen, Gorlizen, Gorozikan, Meakaurren, La Arboledan, Lapurreketan eta Lurraskan; Gipuzkoan, Zarautzen, Sastarrainen, Orion, Seguran eta Hondarribian; Nafarroan, Legasan eta Zugarramurdin..\nNoiz? Uztailean, astebete. Adinaren araberako multzoetan banatua.\nJarduerak. Haurrei egokitutako jarduera ludikoak: hala nola, txangoak, kirol jarduerak, jolasak…\nInformazio bulegoak. Goierrin bi bulego daude,Ordizian eta Legazpin.


Ireki da udako ekintzetarako izen emateko epea - Azpeitiko Udala\nIreki da udako ekintzetarako izen emateko epea\nDatozen bost asteetan izango diren ekintzak zein izango diren zehaztu ditu Udalak, eta izen ematea ere dagoeneko zabalik dago. Datorren astean, adibidez, tren museora bixita, zumba edo sukaldaritza tailerrean parte hartzeko aukera izango dute herriko haur eta gaztetxoek, bakoitzak bere adinari dagokion ekintzaren arabera. Datorren asteko ekintzetarako astelehenean itxiko da izen ematea.\nDeskeskalatzearen bukaeran normaltasun berrirako Eusko Jaurlaritzak ateratako protokoloa aztertu ostean, Azpeitiko Udalak herriko gaur eta gazteei zuzenduriko hainbat ekintza antolatzea erabaki du uztailerako. Adin tarte desberdinei zuzenduriko ekintzak izango dira, eta astero ekintza batetaz gozatzeko aukera izango dute, bost astez.\nBost astez antolatuko dira ekintzak, lehen ekintzak datorren astean bertan gauzatuko dira. bost eta zortzi urte arteko haurrak dituztenek familian egiteko ekintza bat izango dute astearte arratsaldeetan; zortzi eta hamabi urte artekoentzako ekintzak ostegun goizetan egingo dira eta hamabi eta hamasei urte artekoentzat asteazken goizetan. Hamasei eta hamazortzi Gaztelekuko hezitzaileekin planak adostuko dituzte, talde txikietan egiteko.\nEkintza puntualak izanik, ekintza bakoitzerako eman beharko da izena. Ekintza guztietarako izen ematea irekita dago eta datorren astekoetarako izen ematea astelehenean itxiko da. Beste izen emateak ekintza egin aurreko ostiraletan itxiko dira.\nIzen ematea, sarean, formulario bidez egingo da; hala ere, horretarako aukerarik ez dutenek 10:00etatik 12:00ak bitartean Gazte Informazio Bulegora deituta ere izango dute horretarako aukera (Telf: 943 15 71 60).\nEkintzen ez dute parte hartzaile mugarik; hala ere, ekintzaren batean uste baino jende gehiagok izena ematen badu beharrezko txandak egingo dira, jende pilaketarik ez gertatzeko eta baliteke ordutegi desberdinak izatea. Zenbait ekintzetarako, jende pilaketarik ez egiteko, ordu bat baino gehiago zehaztu dira, pertsona bakoitzak horietako batean soilik eman beharko du izena, guztiek izan dezaten aukera parte hartzeko.\nEkintzen parte hartzaileei eguna baino egun bat edo bi aurretik whatsapp bidez jarriko da Gazteria Saila harremanetan xehetasunak eta eraman beharreko materiala zein izango den adierazteko, besteak beste.\nBete beharreko protokoloa\nEz ohiko egoera honetan, Covid-19aren hedapena ekiditeko helburuarekin, hainbat protokolo bete beharko dira ekintza horietan ere. Beraz, ezinbestekoa izango da ekintzak modu egokian garatzeko parte hartzaileek arduraz jokatzea eta hezitzaileen azalpenei kasu egitea. Izen ematean bertan guraso edo tutore legalek ekintza horietan arduraz jokatzeko konpromisoa hartuko dute.\nEkintzaren hitzordura maskarilla jantzita etorri beharko dute parte hartzaileek; ekintzetan 1,5 metroko distantzia mantenduko da, beraz maskarilla janztea derrigorra izango ez den arren, gomendagarria izango da.\nEkintza hasterako gorputzeko tenperatura hartu eta eskuak garbitu beharko dituzte parte hartzaileek. Covid-19arekin bateragarriak izan daitezkeen sintomak dituzten haur eta gurasoek arduraz jokatu eta etxean gelditzeko deia egiten zaie; beraien osasuna eta beste herritarren osasuna zaintzeko.\nFamilia Ekintzak (HH5 LH6 arteko haurrekin)\nEkainak 30, 16:00etatik 18:00etara: Tren museora bixita\nUztailak 9, 16:00etatik 18:00etara: Oztopo zirkuitua\nUztailak 14, 16:00etatik 17:30etara edo 17:30etik 19:00etara: Zumba\nUztailak 21, 16:00etatik 18:00etara: Sakona etxaldera bixita\nUztailak 28, 16:00etatik 18:30etara: Xaguxatar ibilbidea\nLH3- LH6ko haurrentzako\nUztailak 2, 10:00etatik 11:30era edo 11:30etik 13:00etara: Zumba\nUztailak 9, 10:00etatik 12:00etara: Oztopo zirkuitua\nUztailak 16, 10:00etatik 11:30era edo 11:30etik 13:00etara: Txirrindularitza Lagun Onak Txirrindulari elkartearekin (Ibilaldia, zirkuitua…)\nUztailak 23, 10:00etatik 11:30era edp 11:30etik 13:00etara: Eskalada\nUztailak 30, 10:00etatik 12:30era: Xaguxatar ibilbidea\nUztailak 1, 10:00etatik 12:00etara: Sukaldaritza tailerra\nUztailak 10, 10:00etatik 12:00etara: Oztopo zirkuitua\nUztailak 15, 10:00etatik 11:30era edo 11:30etik 13:00etara: Zumba\nUztailak 22, 10:00etatik 11:30era edo 11:30etik 13:00etara: Eskalada


Zure Gazte-txartelarekin Euskadiko, Estatuko eta Europako museoez gozatu ahal izango duzu, gutxiago ordainduz! - Programaren atalak | Gaztetxartela\nZure Gazte-txartelarekin Euskadiko, Estatuko eta Europako museoez gozatu ahal izango duzu, gutxiago ordainduz!\nBerriro euren ateak irikitzen dituzten honetan, zure Gazte-txartelarekin abantailak lor ditzakezu Euskadiko museo garrantzitsuenen sarreretan:\nAlava Medieval (Gasteiz) – 2x1 Aguraingo hiribildu historikoa eta Gazeo, Alaitza, Añua eta Arbuloko horma-pinturak ezagutzeko eskaintzen diren bisita gidatuetan (Gazte-txartela pack-a).\nAñanako Gatz Harana (Añana) – %10eko beherapena Añanako Gatz Haranaren "Errealitate Birtuala" jardueran (Gazte-txartela pack-a).\nArtium museoa (Gasteiz) – %50eko beherapena erakusketetarako sarreran (Gazte-txartela pack-a).\nArtziniega museoa (Artziniega) – %25eko beherapena zure sarreran (Gazte-txartela pack-a).\nSantxotena (Artziniega) – %25eko beherapena Santxotena Parke-Museorako eta Santxotena Tailer-Museorako sarreretan (Gazte-txartela pack-a).\nSanta Catalina lorategi botanikoa (Iruña Oka) – %10eko beherapena bisita gidatuetan.\nSanta Maria Katedrala (Gasteiz) – %10eko beherapena Santa Maria Katedralaren fundazioak antolatzen dituen bisita ezberdinetan (Gazte-txartela pack-a).\nArkeologi Museoa (Bilbo) – 2x1 zure sarreran. Sarrera honek beherapena izango du (Gazte-txartela pack-a).\nArrantzaleen Museoa (Bermeo) – 2x1 zure sarreran. Sarrera honek beherapena izango du (Gazte-txartela pack-a).\nArrolako Oppidum-a, Foruako aztarna erromatarrak, Ereñozar Gaztelua (Forua) – 2x1 zure sarreran. Sarrera honek beherapena izango du (Gazte-txartela pack-a).\nArte Ederren Museoa (Bilbo) – 4x2 eskaintza zure sarreretan.\nBakearen Museoa (Gernika-Lumo) – 2x1 zure sarreran. Sarrera honek beherapena izango du (Gazte-txartela pack-a).\nBerreginen Museoa (Bilbo) – 2x1 eskaintza zure sarreran (Gazte-txartela pack-a).\nEl Pobal Burdinola (Muskiz) – 2x1 zure sarreran. Sarrera honek beherapena izango du (Gazte-txartela pack-a).\nEuskal Herria Museoa (Gernika-Lumo) – 2x1 zure sarreran. Sarrera honek beherapena izango du (Gazte-txartela pack-a).\nEuskal Museoa (Bilbo) – 2x1 eskaintza zure sarreran (Gazte-txartela pack-a).\nGuggenheim Museoa (Bilbo) – 26 urte arte, une bakoitzean indarrean dagoen ikasle-tarifa aplikatuko da Gazte-txartelarekin.\nItsasmuseum (Bilbo) – 2x1 zure sarreran. Sarrera honek beherapena izango du (Gazte-txartela pack-a)\nLa Encartada Fabrika-Museoa (Balmaseda) – 2x1 zure sarreran. Sarrera honek beherapena izango du (Gazte-txartela pack-a)\nLeykatur (Karrantza Harana) – % 20ko beherapena zuretzat eta lagun batentzat, Biañez-ko eliza zaharrera edota Karrantzako Concha Auzora bisita gidatuak egiteko banakako tarifa orokorrean (Gazte-txartela pack-a)\nMuñatones Gaztelua (Muskiz) – 2x1 zure sarreran. Sarrera honek beherapena izango du (Gazte-txartela pack-a)\nPozalagua Haitzuloak (Karrantza Harana) – Salneurri murriztua zure sarreran (Gazte-txartela pack-a)\nSantimamiñe Koba (Kortezubi) – 2x1 zure sarreran. Sarrera honek beherapena izango du (Gazte-txartela pack-a)\nTxakolingunea (Bakio) – 2x1 zure sarreran. Sarrera honek beherapena izango du (Gazte-txartela pack-a)\nAquarium-a (Donostia) – %20ko beherapena sarreretan (Gazte-txartela pack-a)\nEkainberri (Zestoa) – %20ko beherapena Ekainberriko sarrera eta ekintzen prezioan\nEuskal Itsas Museoa (Donostia) – Doako sarrera (Gazte-txartela pack-a)\nIgartubeiti Baserri Museoa (Ezkio-Itsaso) – Doako sarrera (Gazte-txartela pack-a)\nIntxortako Ibilbide Tematikoa (Elgeta) – %20eko beherapena 1936-1937ko gudan Intxorta mendiaren magalean izandako erresistentziaren inguruko bisita tematikoan\nLili Jauregia (Zestoa) – %20ko beherapena Lili jauregiko sarrera eta ekintzen prezioan\nOiasso Museoa (Irun) – Salneurri murriztua museorako sarrera ezberdinetan (Gazte-txartela pack-a)\nPhotomuseum Argazki eta Zinema Museoa (Zarautz) – 2 sarrera dohainik Gazte-txartelarekin\nSan Telmo Museoa (Donostia) – Salneurri murriztua zure sarreran (Gazte-txartela pack-a)\nZumalakarregi Museoa (Ormaiztegi) – Doako sarrera (Gazte-txartela pack-a)\nZure Gazte-txartelarekin, Kultura eta Kirol Ministerioaren mende dauden Museotarako sarrerak dohainik izango dituzu. Kontsulta ezazu museo hauen informazioa ondorengo webgunean: http://www.culturaydeporte.gob.es/cultura/museos/presentacion/nuestros-museos.html\nBeste Autonomia Erkidegoetako Gazte-txartelaren Programekin akordioak dituzten museoetan deskontu interesgarriak lortu ahal izango dituzu, kontsulta itzazu:\nAndaluzia, Aragoi , Asturias , Balear Uharteak , Kanariak , Kantabria , Gaztela-Mantxa , Gaztela-Leon , Katalunia , Valencia, Extremadura, Galizia , Errioxa, Madril , Nafarroa , Murtzia .\nEuropan barrena ibiliko bazara eta zure ibilbidean aurkitzen dituzun museoetan geldialditxo bat egin nahi baduzu, ez da beharrezkoa beste txartel bat ateratzea, zure Gazte-txartelarekin Europa osoan dauden museo askoren sarreran deskontua lortu ahal izango duzu; begirada bat eman zerrendari!


Zabalik dago Open Lab Urola Kosta, elkarlanerako lekua - Noticias - UrolaKosta agentzia\nZabalik dago Open Lab Urola Kosta, elkarlanerako lekua\nAtzo, otsailak 5, egin zen proiektua aurkezteko ekitaldia. Bertan izan ziren ekimenaren sustatzaileak, udaletako eta Udal Elkarteko ordezkariak eta bailarako hainbat enpresa eta eragile.\nEkitaldian izan ziren ekimenaren sustatzaileak, udaletako eta Udal Elkarteko ordezkariak eta bailarako hainbat enpresa eta eragile.\nOpen Lab Urola Kostan begirale bat izango duzu laguntzeko prest. Bertan dauden tresna, inprimagailu eta baliabideak erabiltzen erakutsiko dizu eta fabrikazio azkarraren mundu digitala ezagutzen lagunduko dizu. Hainbat baliabide daude eskura fabrikazio azkarraren mundu digitalean barneratu eta probatzeko, esperimentatzeko: laser inprimagailua, 3D inpresorak…


ABENDUAK 3 – EUSKARAREN NAZIOARTEKO EGUNA – Getariako Udala\nABENDUAK 3 – EUSKARAREN NAZIOARTEKO EGUNA\nAZAROAK 25: GENERO INDARKERIAREN AURKAKO EGUNA\nPosted on 2019 November 26, Tuesday in Datozen ekitaldiak\nAst, 26/11/2019 – 13:07\nABENDUAK 3, asteartea “EUSKARAREN NAZIOARTEKO EGUNA”\n—> Iturzaeta Herri Eskolak “Euskararen Eguna” ospatuko du:\n15:15ean, ikasleak plazara jeitsiko dira txistulariekin.\n15:30ean, ekitaldiaren hasiera.\n15:40ean, abestiak eta dantza.\nOndoren, muxikuak, fandango/arin-arin …\n*** Eguraldi txarra egiten badu, eskolan bertan egingo dute.\n—> 17:00etan, Irrien Lagunen eskutik, IRRIAK PLAZAN ikuskizuna izango da plazan, haurrei eta beraien familiei zuzenduta.\n*** Herriko plazetan beti dago sorpresaren bat irriak eragiten dituena. Zer aurkituko ote dute TIRITATXOk eta MARTINBERTSOk zuen herriko plazan?.\n—> EUSKARA MUNDUBIRAN HITZALDI-ZIKLOA.\n1. HITZALDIA: “KANADARA JOATEKO EUSKARAZ JAKIN BEHAR DA”.\nHizlaria: Miren Egaña. Hizkuntzalaria eta Aranzadiko zientzia elkartearen kidea.\nAurkezlea: Martxelo Otamendi.\nAntolatzaileak: Elkano Fundazioa eta Getariako Udala.\nGETARIAKO MUSIKA BANDAREN KONTZERTUA … “Xixili Donaren aitzakian”


Badator Usopop 2016: nor da nor aurtengo kartelean?\nKultura > Musika > Kontzertuak > Usopop\nHemen da Usopop festibalaren zazpigarren edizioa. Larunbat honetan (maiatzak 28) eginen da Saran, Lizarrieta mendian.\nBeti bezala, musika aukeraketa bikaina eta natura uztartuko ditu. Amorante, Drame, Evening Hymns eta Fùgù Mango taldeak ariko dira aurten. Bestalde, Negua-k hiru ataletako ikuskizuna aurkeztuko du.\nZuzeneko emanaldiak ez ezik, disko jartzaileak ere izanen dira. Aurten Beirut eta Martial Jesus disko jartzaileak ibiliko dira diskoak jirarazten.\nHaurren txokoa, animazioa eta ostua ere izanen dira.\nIban Urizar elgoibartarra Andrakan edo Joseba Irazoki band taldeetan aritu da. Aldi honetan, proiektu pertsonal batekin dator. Bakarrik oholtza gainean, haren ahotsaz lagundurik, hamaika tresna jotzen ditu zurrunbilo melodiko bat sortuz. Herri folkloreak nahasten ditu gure barne intimoak kilikatuz.\nRubin Steiner, Tours hiriko musikariaren proiektua da Drame. Dantzarako gonbidapena. Haien musika Krautrock etiketapean sailkatzen dute. Musika elektronikoa izan arren, soinu guziak zuzenean joak dira tresna sintetikoei edo baxuari kongak eta hainbat perkusio txertatuz. Trantzerako musika dantzagarria, XXI. mendeko akelarrearen soinua.\nGaueko himno horien atzean, Jonas Bonetta artisau kanadiarra aurkitzen dugu. Aurten atera duen Quiet energies hirugarren lanarekin folk-rock barnerakoitik harago joan da. Neil Young edo Tom Petty bere maisuen gisako classic rock doinuak entzun ditzakegu. Ipar amerikar lautaden usainak dituzten melodiak sortu ditu, elektrizitatea gehituz haren formulari.\nTalking Heads-eko David Byrne ala Yeasayer edo Vampire Weekend-en gisara, Fùgù Mangok doinu urbano eta modernoak erritmika afrikarrekin uztartzen ditu. Nahasketa honen adibide hoberena The Stanglers taldearen Golden Brownen bertsio bikaina da. Aurten Europako festibal anitz alaituko dituzte afrobeat eta 80 hamarkadako elektro-poparekin. Usopop 7 festibalari exostimoa eta besta giroa ekarriko diote.\nJoan den urtean Bilaka konpaniak graziaz eta emozioz beteriko momentu gogoangarria eskaini zuen. Haien azken sorkuntza aurkeztuko dute aurten. Hiru ataletan zatikatzen da obra berria. Sakona eta misteriotsua une batzuetan, indartsua eta animista beste batzuetan, suak eta izotzak talka egiten dute. Horrez gain, musikari hirukote bat zuzenean ariko da obrari indarra biderkatuz.\nAlbiste hau Entzun!-ek argitaratu du eta haien baimenarekin ekarri dugu ARGIAra.\nKanal hauetan artxibatua: Usopop | Sara\nUsopop kanaletik interesatuko zaizu...


BORROKA ARMATUAREN EPIKA – Txoroen Untzia\nBORROKA ARMATUAREN EPIKA\ntxoroen-untzia | 2017-08-25\nPiarres Larzabal: Nere Mendixkatik: Apez bat ETAko gudariez mintzo, Tafalla: Txalaparta, 1999, 124 or.\nAsko idatzi da ETAri buruz eta askoz ere gehiago idatziko da ondoko urteetan, bai hemen zein Espainian, Frantzian edo nazioarteko testuinguruan. Esango nuke gainera argitalpenen uholde nagusia oraindik ez dela hasi: urteek aurrera egin ahala, eta nazioarteko testuingurua lagun, ETAri buruzko historiak, istorioak, saiakerak eta hausnarketak guztiz arruntak bihurtuko dira, mundu akademikoan bereziki. Eta orduan, euskaldunok, euskaldun arruntok, gero eta arazo latzago bat izango dugu, alegia, alea eta lastoa bereiztea. Zein liburuk balioko digu ETA zer izan zen ulertzeko, eta zein ez?\nGaur aipagai dugun liburua ez dakit inoiz gai horretaz idatzi den garrantzitsuena ote den, baina hala ez balitz ere, ez lebilke oso urrun. Argiago ere esan dezaket: liburu hau da nik neuk ETAri buruz inoiz irakurri dudan garrantzitsuena, bertan esplikatzen delako, argi eta garbi, zergatik hamarkada luze batez (gutxienez) ETAk egundoko sostengua izan zuen Euskal Herriko iritzi publikoaren aldetik, eta oso sinpatia zabala Espainian eta nazioartean (Frantzian bereziki). Zeren uste dut hori dela hain juxtu ere ETAri buruzko historia bat edo hausnarketa bat egin nahi duen orok aipatu beharreko lehen-lehen puntua: ETA izugarri popularra izan zen hamarkada luze batez, sostengu itzela eta sinpatia guztiz nabarmena jasotzen zituen, hemen, Espainian, Frantzian…. Nola da posible gaur egun gertakari hori ezkutatzea? Nola da posible zuzen edo zeharka aldeztea ETA beti bat eta berdina izan dela iritzi publikoaren aurrean?\nAipagai izango dugun liburuaren egilea Piarres Larzabal da, baina nik neuk hura iruzkintzeko erabiliko ditudan hainbat ideia Joseba Zulaikaren eta Bernardo Atxagaren liburuetatik hartuak dira. Hiru hurbilpen oso desberdin gai berari, baina nire ustez konektatuta daudenak kontzeptu giltzarri baten bidez: epika, borroka armatuaren epika. Ondoko lerroetan saiatuko naiz kontua argitzen.\nNire uste apalean, ETAri buruz ezer ulertu nahi bada, gaur eta hemen hau litzateke galderarik egokiena: nola da posible horrelako sostengu zabala izan zuen erakundeak arbuio unibertsalaren artean amaitzea, hain gaitzetsia non zalantzazkoa den pentsatzea bere azken ekintzek inolako sostengurik edo adostasunik jasotzen zutenik ezta Ezker Abertzaleko militanteen artean ere. Eta ildo honetan beharbada komenigarria da gogoratzea ETAren azken komunikatuek eta erreibindikazioek etsipen argia eragiten zutela Ezker Abertzalearen oinarri sozialean. Edo ni neu baino ez naiz garai hura horrela gogoratzen duena?\nKasua ez da berria. Adibide historikorik aipatzekotan, gogora dezagun klasikoak diren batzuk, adibidez, Frantziako Iraultzarekin eta Napoleonekin lotutakoak. Oso ezaguna eta aipatua izan zen bere garaian Pariseko (bereziki, nahiz eta fenonomenoa Frantzia mailakoa eta, areago, europarra izan funtsean), Pariseko gizartearen kasua: urte gutxiren buruan pasatu ziren errege-erregina borbondarrak zoroki eta sutsuki txalotzetik, beren gillotinatzea eskatzera (eta hura handizki ospatzera), gero berriz ere Iraultzarekin dezepzionatzeko, berriz ere Napoleonekin piztu, berriz ere Napoleon gorrotatu… eta abar. Hemeretzigarren mendeko intelektual liberalen artean kontu aipatua izan zen hori (adibidez, Thiers-ek baditu oso lerro zehatzak horretaz ), eta, erantzun gisa, jende-masa handien txotxolokeria esentzialaz hitz egitea ez zen arraroa; ildo beretik, Erroma klasikoko adibideak jartzen ziren erruz, bereziki Errepublika garaikoak. Edo, berdin-antzera, herriaren goramena praktikatzen zen handikiro (adibidez Michelet batek), herri hori zer zen zehazki batere argitu gabe. Txanpon beraren bi aldeak dira, nire irudiko: herria goratzen da, edo jendaila nardatzen, batere argi utzi gabe zeintzuk diren horretako irizipideak. Gaur eguneko historialari eta soziologoek, aldiz, nahiago dute gizarteaz hitz egin, eta gaia serioski ikertu. Nik neuk ere horixe aldeztuko nuke, beharrezkoa dela euskal gizartea ikertzea, bere bilakaera, aldaketak, garapena, sektore sozialak, askotarikotasuna… eta epai moralak beste batzuei uztea, jakina.\nAipagai dugun liburuan, ordea, prozesuaren lehen fasearen argibideak aurkituko ditugu, hau da, ETA goraka ari zen garaiari buruzkoak, gizartean sostengu zabala zeukanean. Hurrengo faseaz, alegia, beherakada luzearenaz edo, beste modu batean esanda, gizartean sostengua mailaz maila galtzen joan zenekoaz, ez dugu ezer irakurriko, baina nire iritzia da lehen fase hori ulertzea (alegia, zergatik bildu zuen ETAk hamarkada batez izan zuen sostengu sozial zabala), gertakari ukaezin hori ulertzeak, esaten nuen, bidea emango digu gainetikoa ulertzeko. Edo hori da nire uste apala.\nJean Moulin Frantziako Erresistentziaren lider karismatikoari dedikatutako monumentua (Wikipedia)\nNire ustez posible da ETAren arrakasta sozialari data-muga aski argi batzuk jartzea eta, aldi berean, horien oinarri orokorrak zehaztea. Datak, grosso modo, 1970-1980 dira, hau da, hamarkada bat.\nEta bai, badakit, mota horretako baieztapen batek argudio sendo eta luzeak beharko lituzke, mota askotako ikerketa sektorialak, gertakari historiko nagusien haztapena, eta abar benetan luze bat, baina, batetik, ni ez naiz gai horretarako, eta bestetik, mota honetako iruzkin batean ez lukete lekurik. Beraz, nire proposamena petitio principii bat da, argi eta garbi, alegia, niri sinestea eskatzen dizuet nik neuk diodalako eta guztiz bat datorrelako nire oroitzapen pertsonalekin (eta iruzkin hau irakurtzen duzuen guztiz gehienenekin, adin batetik gora, horixe nire aierua). Gure oroitzapenak, norberarenak, momentuz ez dugu behar beste ezer esan behar dudana oinarritzeko. Eta norbait ez badago ados ikusmolde honekin, aski du irakurtzeari uztea, testu honetan ez baitu hortik aurrera ezer askorik aurkituko: oroitzapen (ustez) konpartituak, besterik ez funtsean.\nBeraz, esango nuke ETAren arrakasta soziala, hamarkada horretan jaso zuen sostengu sozial guztiz zabala, bost faktore hauetan oinarritzen zela:\n1) Borroka antifaxista internazionala. ETA ez da fenomeno espezifikoki euskalduna, aitzitik, testuinguru internazionalean ulertu behar da eta, testuinguru horretan, data giltzarria 1936 da; urte horretan abiatzen da Espainiako Gerra Zibila, zeina testuinguru global baten fenomeno askoz ere zabalago baten ataria (atarietako bat) besterik ez zen izan: Bigarren Mundu Gerra. 1936tik aurrera munduan bi aliantza ideologiko zabal antolatzen dira: faxistak eta bere aliatuak batetik, antifaxisten multzo askotarikoa bestetik; prozesu goraberatsua izan zen, adibidez, ez zegoen batere argi Erresuma Batuko indar politiko nagusiak noren alde zeuden 1936an, eta mila eta bat ñabardura egin daitezke kasuz kasu, baina 1941etik aurrera (Alemaniak Errusia inbaditzen du) kontua guztiz garbi dago: burges liberal-demokratek, sozialdemokratek eta komunistek bat egiten dute faxisten kontra. Hortik aurrera oso zaila da faxisten kontra armak eskuan borrokatzen den inor kondenatzea; bai, badakit, gerra irabazi ondoren Mendabaldeko potentziek eta Errusiak mundua euren gogara banatu zuten, baina, berriz diot, iritzi publikoaren aurrean oso zaila da borroka antifrankista kondenatzea, adibidez, Frantziako Erresistentzia kondenatu gabe, alegia, Gestapoko kideen kontra atentatu hilgarriak egitea zilegi bazen, zergatik kondenatu behar zen Espainiako Brigada Politiko-Sozialaren kide baten kontrako atentatu bat? Eta bai, eta berriz ere esan eta berresaten dut, soberan dakit mila eta bat ñabardura egin daitezkeela hemen, zentzu askotan, baina gertakari nagusiak hor dirau: Frantziako Erresistentzia zilegia izan bazen, zergatik ez Espainiakoa edo Euskal Herrikoa? Hori da, hain juxtu ere, Piarres Larzabalek bere liburuan garatuko duen argudio zentrala. Pisu handiko argudioa iritzi publikoaren aurrean, nire ustez erabat erabakigarria: jende askok horrela pentsatzen zuen Euskal Herrian, Espainian, Frantzian… edo munduko edozein bazterretan. Eta, ondorioz, ez zuten ETA kondenatzeko inongo arrazoirik ikusten, hura babesten ez bazuten ere, edota hilketak eta atentatuak desegokitzat eta kaltegarritzat jotzen bazituzten ere. Gauzak oso antzera joan ziren Frantzian bertan, eta beste leku askotan, 1940-1945 bitartean, jakina denez.\n2) 68ko iraultza. Fenomeno politiko-sozial-kultural guztiz zabal bati buruz ari naiz, jakina, baina hura izendatzeko komunzki erabiltzen den etiketa arruntena darabilt. Fenomeno hori 1960 aldean abiatu zen (gutxienez) eta hiruzpalau hamarkadaz luzatu da, zentzu zabalean hartuta (oraindik ere ez da arraroa pertsona bati 68ko progre bat dela esatea, etab.). Fenomeno zabal horretatik orain interesatzen zaiguna: mota orotako deskolonizazio-prozesuak eta haiek eragindako borrokak, mota orotako talde iraultzaile eta gerrillarien sorrera, Vietnamgo gerra, Txe Guevara bezalako ikono iraultzaileak… guzti-guztiek egundoko sostengu zabala zeukaten Europako gizartean, bereziki gazte unibertsitarien artean. ETA testuinguru horretan sortu zen, bat gehiago besterik ez zen munduko jende asko eta askorentzat. Baita Euskal Herriko askorentzat ere. Larzabalek ere behin baino gehiagotan aipatzen du fenomeno hau, bereziki herri txiki eta zapalduen eskubideak eta deskolonizazio-prozesuak; ez dugu ahaztu behar Frantzia potentzia kolonial nagusietako izan zela; bada, frantses askorentzat ETA Aljeriako FLN bezalako bat zen, horrek dakarren aldekotasun eta kontrakotasun guztiekin. Faktore guztiz garrantzitsua da.\n3) Eliza katolikoaren krisia eta aggiornamento-a. Eliza katolikoak izugarrizko pisua izan du euskal gizartean gutxienez azken bi mendeetan, horretaz ez dago duda handia egiterik. Baina, erakunde gisa, II. Mundu Gerratik aurrera krisialdi latz batean dago: Pio XII.a aitasantuaren nolabaiteko aliantza Hitlerrekin, eta ondoren edozein erreforma blokeatzeko hartu zuen erabaki irmoa, Eliza ataka gaizto batera eraman zuten: sektore katoliko aurrerakoientzat ezinbestekoa zen aggiornamento bat, hau da, gizarte modernoaren ezaugarriei egokitzea, hitz batez, eguneratzea; hori zorakeria hutsa zen sektore tradizionalistarentzat; bada, bi sektore horien arteko talka oso nabaria izan da azken hamarkadetan. Baina orain axola diguna hauxe da: 1960ko hamarkadan egiten den Vatikano II.a Kontzilioak egundoko inpaktua dauka euskal gizartean eta dantzan jartzen du Eliza eta gizarte osoa; sarritan iruzkindu den fenomenoa da: oso urte gutxian seminarioak hustu eta seminarista horietako asko militante politiko bihurtzen dira, batzuk militante armatu. Krisia, batetik mundiala da, eta mundu mailan modan jartzen du Vatikano II.aren kontzeptu zentrala: herria, Eliza herria da, herriaren zerbitzura egon behar du, eta abar. Baina bestetik krisiak ezaugarri propioak ditu hemen: euskal elizaren zatiketa sakona 1936an gertatzen da, eta biziki sakona izan zen, agian inon baino sakonagoa; lehen unean gainditutzat eman bazen ere, esango nuke frankismoak Elizaz egin zuen erabilera alderdikoia guztiz gaiztotu zuela euskal kristauen fedea: eliz hierarkiarekiko mesfidantza eta herriko apaizarekiko hurbiltasuna oso sakona zen euskal gizartean; hitz gordinagoekin esanda, fededun askorentzat apezpikuak frankista hutsak ziren, arbuiagarriak, eta, aldiz, herriaren zerbitzura zeuden apaiz apalak miresten eta goratzen zituzten. Larzabalen liburuan krisialdi hau oso nabaria da, bere askotariko ezaugarri eta ondorioekin.\n4) Euskal abertzaletasuna. Denok dakigun bezala, ETA abertzalea da eta bere asmoa beti izan da abertzaletasunaren kapital sinbolikoa eta politikoa bereganatzea. Alferrik ibili dira EAJ inguruko sektore batzuk ETAren abertzaletasuna ukatzen edota zehaztu nahian ez direla benetako abertzaleak; iritzi publikoaren aurrean (eta horretaz ari gara orain) ETA guztiz abertzalea izan da beti, areago, EAJ bera baino abertzaleagoa (erran nahi baita, erradikalagoa abertzaletasunean). Eta beldur handirk gabe esan daiteke 1970-1980ko hamarkadan, behintzat, ETAk lortu zuela abertzaletasunaren kapital sinbolikoa bereganatzea. Beharbada erantzungo didate jende gehiagok ematen ziola boza EAJri ezker abertzaleari baino, baina orain ez naiz hauteskundeez ari; garai horretan, hamarkada horren hondarrean, boza ezker abertzaleari ematen ez zion jende gehienak ere neurri batean ulertzen zuen ETA, eta nolabaiteko babesa ematean zion, eta ez bakarrik EAJri boza ematen ziotenen artean, baita PSOEri ematen ziotenen artean ere: ETA ez zuten babesten, baina ezta salatzen ere, isildu egiten ziren. Gertakari sozial hau milaka aldiz aipatu da azken hamarkadatan, bereziki intelektual antiabertzaleen ahoan. Ni neu ez naiz gai gertakari hori zehazki neurtzeko, baina orientazio orokorra eztabaidaezina iruditzen zait: 1970-1980 bitarteko hamarkadan, ETAren kontra paratzea euskal abertzaletasunaren kontra paratzea zen, eta oso jende gutxi, benetan gutxi, aurkituko zenuen euskal gizartean horrelakorik egiteko prest. Ezta botoa Adolfo Suarezen UCDri emango ziotenen artean ere. Azken ohar bat: Larzabalen abertzaletasunaz duda egingo duenik biziki nekez aurkituko duzu inon.\n5) Borroka abertzalearen epika. Zer da ETA? Erakunde bat, erantzungo didate (edo banda bat, beste batzuen ahoan). Eta erantzuna zuzena da, baina ez osoa. ETA, baita ere, bere militanteak dira, bereziki borrokan hildako gudariak. Eta puntu honetan Piarres Larzabalen liburuak hartzen du bere garrantzi osoa: nire uste apalean, hauxe da ETAk 1970-1980ko hamarkadan herritarren artean lortu zuen sostenguaren arrazoi nagusia: bere militante gazteen sakrifizioa. Zaila egiten zait definizio zehatzik ematea, eta puntu hau bereziki minbera da nabarmenak diren arrazoiengatik, baina, hitz batez, hamarkada horretan euskal gizartearen gehiengoak ETAko militante hilak zinez miresten zituen, heroitzat zituen, herriaren alde bizia emandako gazteak ziren, eta haien ekintzak ontzat ematen ez zituztenek ere (guztiz gehienek), izugarrizko begirunea zieten. Puntu hau bereziki nabarmena da Piarres Larzabalen liburuan, parterik handienean hildako militanteen hiletetan irakurritako sermoiak baitira. Sermoi gogoangarriak.\nEdozein arrazionalizazio-saiok baditu bere mugak eta hutsuneak eta, horiekin batera, baita bere dohainak ere, alegia, hitz gutxitan prozesu guztiz konplexu baterako azalpen global bat ematea. Baina beti dago gertakari historikoaren banakotasuna, ihes egiten digun faktore atzemanezin hori, prozesu osoa nolabait bakun eta aldi berean konplexu bihurtzen duena. Nik neuk esango nuke ETAren arrakastaren esplikazioa gorago aipatu ditudan bost faktore horietan dagoela. Jakina, bostek elkar elikatzen zuten, bakoitzak bere aldetik emaitza askoz ere mugatuagoak lortuko baitzituzten. Adibidez, Espainiako komunista eta anarkista batzuk saiatu ziren Gerra Zibileko borroka armatua luzazen 1940-1960 bitartean, baina herri-sostengu benetan txikia lortu zuten; 1960etako hamarkadan talde iraultzaile berriak sortu ziren, 68ko iraultzaren haizeak bultzatuta, baina ez zuten sostengu sozialik erdietsi; Eliza Katolikoaren krisiak ez zituen ondorio berdinak izan Espainian eta Euskal Herrian; EAJ inguruko hainbat gazte ere (hots, abertzale hutsak), saiatu ziren borroka armatuan engaiatzen, baina inolako arrakastarik gabe: hain juxtu ere gazte horiek guztiak, epe laburrean, ekintza armatuak uzten zituzten edo ETAn integratzen ziren (alegia, abertzale iraultzaileekin). Baina, bat-batean, Burgosko epaiketa etorri zen eta gazte iraultzaile horiek Eusko Gudariak kantatu zuten tribunal militarraren aurrean; eta, ez dakit oso ondo nola edo zergatik, baina heroiak bihurtu ziren herritar guztiz gehienen aurrean, atzoko eta gaurko gudariak, martiriak, antifaxistak, abertzaleak eta iraultzaileak aldi berean. Txabi Etxebarrieta, Txikia, Txiki eta Otaegi, Pertur, Argala… izen mitikoak bihurtu ziren. Heroiak, herriaren heroiak. Irakurle, benetan ez zara gogoratzen?\nHori guztia 1970-1980 bitartean gertatu zen eta, zentzu estrikto batean, prozesu bakana eta errepikaezina izan zen. Faktore berak, beste leku eta garai batean, edo leku berean baina apur bat lehenago edo geroago, ziur aski ez zuten emaitza berdina izango. Zeren bada Historiaren joairan arrazionalizatu ezin den zerbait, eta kasu honetan uste dut muga horrekin aurkitzen garela, hots, ez dakigula zergatik gertatu zen gertatu zena. Eta nik neuk ez daukat horretaz azken hitza esateko inolako pretentsiorik baina, azken hitz hori inon aurkitzekotan, hildako militanteen sermoietan bilatuko nuke, Larzabalen sermoietan, adibidez. Ez zehatz-mehatz aztertuta eta arrazionalki analizatuta esaten dutenagatik, beste zerbaiteagatik baizik, hots, esaten ez den horregatik, agian ezin delako hitzetan esan. Esanezinagatik. Epikagatik.\nPiarres Larzabal (EKE)\nZeharka baino ez dugu aipatu Piarres Larzabalen (1915-1988) liburua, baina uste dut aski izan dela ideia orokor bat egiteko. Sermoi bilduma bat da funtsean, hildako militanteen hiletetan irakurriak. Guztiak 1970-1980ko hamarkadan, azkena izan ezik; azken hori berezia da, hildakoa ez zelako ETAko militante bat, Telesforo Monzon lider abertzale historikoa baizik, 1982an hila. Monzon, politikoki behintzat, Larzabalen anaia bikia dela esan daiteke. Esan dezagun, halaber, goian paratu dugun azala bigarren ediziokoa dela, 1999koa hain juxtu ere, baina lehen aldiz 1978an argitaratu zela. Guztira, hamasei sermoi biltzen ditu, eta sarrera guztiz mamitsu bat, Larzabalen beraren planteamenduak jasotzen dituena. Hor zehazten du bera ez dela ETAkoa inoiz izan, baina sostengatzen duela eta laguntzen diola, nola eta zergatik. Eta hori apaiz katolikoa izan arren. Eta abar.\nLuze beharko genuke hemen Larzabalez mintzatu, baina ez da lekurik aproposena. Esan dezadan, bakarrik, alde batetik benetan pertsona bitxia izan zela, biografia berezia izan zuena, baina bestalde irudipena dudala oso-oso erraza litzatekeela Larzabal bezalako pertsonak dokumentatzea XX. mendean, ez Europa osoan bakarrik, baizik eta bost kontinentetan, eta ezta apaiz katolikoen artean soilik, beste erlijio guztietan ere. Ez, Larzabal bitxi egin nahi digute, baina ez da hain bitxia XX. mendeko borroka sozial eta politikoen testuinguruan.\nBaina, hortaz, zergatik da interesgarria? Bada, nire uste apalean liburu honetan laburbiltzen duelako gorago aipatu ditugun bost faktoreak, modu ezinago argian. Eta sentiarazten digulako, batetik, euskaldunak garela, hots, herri bat bere historia eta nortasun propioa duena, baina bestetik beste herri guztiak bezalakoak garela, eta ezinezkoa dela gure historia ulertzea beste guztiena ere begiratu eta kontuan hartu gabe. Herri bat gara, baina gurea ez da oso kasu berezia, berezitasun batzuk izan baditzake ere. Herri txiki eta zapaldu bat gara, beste asko bezalakoa, kitto. Hori da Larzabalen sakoneko mezua.\nJoseba Zulaikak eta Bernardo Atxagak liburu oso onak idatzi dituzte ETAri buruz, lehenak analisi antropologikoak eginez, bigarrenak kontakizun literarioak. Biengan nabari da fenomenoaren muinera, ezagumendu osora, ailegateko irrika; ez ikerketa sektorialak, baizik eta fenomeno osoaren ezagutza osoa. Jakina, helburu utopiko bat da, ideal gisa planteatzen dena, ez egiazko programa praktiko bezala. Eta biengan epikak oso leku garrantzitsua betetzen du. Nik neuk aitor dut buelta asko eman izan dizkiodala autore bi horien ideiei, bereziki epikaren kontuari, ulertu ezinik zertaz ari ziren. Harik eta Piarres Larzabalen liburu hau berriki irakurri nuen arte, apur bat karanbolaz, sarritan pasatzen zaidan bezala.\nZuek ere liburua irakurtzera animatzen zaituztet. Ez dizuet hemen laburtuko edo analizatuko, ez. Irakurri ezazue, agian Iliada edo Eneida irakurtzeko darabilzuen espiritu berberarekin. Diferentzia batekin, jakina: guk geuk oraindik gogoratzen ditugun gauzak dira.\nAzken hitz bat hala ere: epika genero literario bat da, eta ederra izan daiteke, baina ez da inola ere eredugarria. Esparta, Liliput, kantatzen zuen Ruper Ordorikak (Atxagaren poema bat da, jakina), edo beste modu batean esanda, inork ez dezala hartu eredutzat Akiles edo Lope Agirreko, literatura egiteko ez bada (apur bat Mirande bezala). Eta hori da epikari dagokionez behin ere burutik kendu behar ez dena.\nBilly Budd filmeko eszena (1962)\nGure iruzkina, gure liburua, 1980 aldean gelditzen da. Eta hortik aurrera zer? Esango nuke ETA lehengo bera dela, zentzu batean, baina guztiz desberdina dela, halaber. Eta, batez ere, egoera guztiz desberdina da. Espainia demokrazia mendebaldar bat bihurtu zen, beste edozein bezalakoa, eta hortaz bere arrakasta sozialerako lehen faktorea (antifaxismo internazionala deitu duguna) desagertu zen, beste barik; bigarren faktorea, 68 iraultza, moteltzen hasita zegoen aspaldi Europan, eta baita Espainian eta Frantzian ere (apur bat beranduago); hirugarren faktorea, Elizaren krisia, nola edo hala gainditzen hasi zen aitasantu berri baten eskutik, eta euskal gizartea sakonki laikotu zen (nolabait esateko) oso denbora gutxian; laugarren faktorea, euskal abertzaletasuna, instituzionalizatu egin zen eta normalizatu gizartearen aurrean, banalizatu arte; eta bostgarrena? Eta epika?\nParadoxikoki, epikak inoiz baino indar handiagoa hartu zuelakoan nago: gerra zikina deitu denak (GAL, torturak…) gehi kartzela-politika mendekatiak (lege-gogortze etengabeak, izugarrizko kondenak, sakabanaketa, lehen gradua sistematikoki, erredentziorik eza, etab.) indartu besterik ez zuten egin atzoko eta gaurko gudarien irudi epikoa gizartearen aurrean. Baina, adi, hemen baitago gakoa, bakarrik sektore baten barruan, ez gizarte osoaren aurrean, lehen bezala. Gizarte sektore hori, gainera, higatuz joan zen poliki-poliki, hainbat faktoreren eraginez; horien artean, eta ez garrantzi txikikoa, oso zaila delako gudarien epikak bat egitea ETAren ekintza gero eta krudelago eta indiskriminatuagoekin. Prozesua bikoitza zen, nire uste apalean: batetik, gobernuaren politika antiterrorista gogor eta gupidagabeak indartu besterik ez zuen egiten gudarien epika, baina bestetik, ETAren beraren bilakaerak, haren ekintzen gogortze eta krudelagotze etengabeak, higatu besterik ez zuen egiten bere militanteen irudi epiko hori. Gauza biak batera. Beharbada horrek esplikatzen du, beste ezerk baino hobeto, sektore sozial batek ETAri etengabe erakutsi izan dion sostengua, gizartearen gehiengoak gero eta tinkoago bizkarra ematen zion bitartean: nago bestelako politika antiterrorista liberalago (adimentsuago?) batekin, sostengu sozial hori ere askoz ere lehenago higatuko zela.\nBaina batek daki. Nolanahi ere, iruzkin honetan Larzabalen liburuaz hitz egin nahi izan dugu, funtsean, hots, 1970-1980 garaiaz, eta gainetiko prozesuaz agian beste noizbait arituko gara.\nEta epikaz, orokorrean, hausnarketa gehiago nahi lituzkeenak, hortxe dauka eskura, adibidez, Herman Melville-n Billy Budd, mariñela: barnetiko kontakizuna, (Alberdania, Erein, Igela, 2012, Literatura unibertsala bilduma). Akiles, Eneas, On Kixote bera… agian urrutiegi daudelako, eta Joyceren Ulises beharbada abstraktuegia delako emoziorik sortzeko gure baitan. Billy Budd-en patua hurbilagoa da.


E28 LGTBI+ EGUNA / ANIZTASUNA\nEKAINERAKO KULTUDABERRIAREN KULTUR JARDUERAK\nHiru hitzaldi hirugarren adinekoentzat\nHirugarren Adinekoentzako jardunaldiak ekitaldiz beterik datoz. Martxoaren 16an, Juan José Lanzek, EHUko Espainiar literaturako irakasleak, “Cien años de Platero y yo” hitzaldia eskainiko du. Martxoak 18an, berriz, Kepa Murua poeta eta editoreak “Poesía, arte y creencia” saioa gidatuko du. Azken hitzaldia martxoaren 23an egingo da, Fernando Gomez-Busto geriatria medikua arduratuko baita “Habitos más saludables, envejecimiento ...\nAdikzioen Prebentzio Komunitarioko udal zerbitzuak tabakoa erretzeari uzteko trebakuntza saioak eskainiko ditu apirilaren 14tik aurrera. Tailerrak 11 saio izango ditu, eta asteartero egingo dute. Informazio gehiago jasotzeko edo izena emateko 94 403 48 40 telefonora deitzeko eskatu dute.\n“Euskara sari ziurra” kanpaina abian\nMartxoaren 11z geroztik abian da “Euskara sari ziurra” kanpaina. Egitasmoak herriko kontsumitzaile, merkatari, tabernari eta zerbitzuetako langileen artean euskara sustatzea du helburu; eta martxoaren 26an bukatuko da. Hala, euskaraz hitz egin edo jarduteko ahalegina egiten duten herritarrei txartel bat banatuko zaie, hazka eginez gero sari bat edo zozketa baterako zenbakia eskuratuko dutelarik. Zozketa martxoaren 27an ...\nMartxoaren 27an ospatuko du Baisalak elkarteen arteko festa. Dantzaldia 22:00etan hasiko da Kafe Antzokian. Besteak beste, Rask all haiak ballet eta ekialdeko dantza tal- dea ikusteko aukera egongo da. Galdakaoko Extremadurar Etxeko “La Morenita” taldeak, Laudioko Andaluziar Etxeak eta Galdakaoko Areto Dantza taldeak ere hartuko dute parte.\nEmakumeentzat autodefentsa tailerra eta emakume nerabeen inguruko mahai-ingurua\nMartxoaren 8aren harira antolatutako egitaraua azken txanpan dago. Bi dira datozen egunetan egingo diren ekintzak. Martxoaren 15ean, igandean, emakumeentzako autodefentsa tailerra egongo da Lamuza-Granja kiroldegian. Ikastaroa egun osokoa izango da, 10:00etatik 14:00etara eta 15:30etik 19:30era, hain zuzen ere. Martxoaren 17an, berriz, Josebe Iturriozek eta Ianire Estebanezek “Mujeres serán, niñas y adolescentes son” mahai-ingurua eskainiko dute ...


EBk eta Afganistanek OMEk atxikitako akordioa sinatu dute\nEB eta Afganistanen zeinu MME atxikitzeko akordio\nOtsailaren 10, 2014\nEBk eta Afganistanek gaur (otsaila 10) akordioa sinatu dute Afganistanen Munduko Merkataritza Erakundean (OME) Gineban sartu izanaren inguruko aldebiko negoziazioak amaituz. WTOko sarbideak ekarpen iraunkorra egitea espero da Afganistanen egonkortze, erreforma ekonomiko eta garapen iraunkorrerako prozesuan.\n"Ziur nago MMEko kide izateak Afganistanen egonkortzea eta garapen ekonomikoa lagunduko dituela", esan du Karel De Gucht Merkataritza komisarioak akordioa ongi etorriarekin. "Kabulek etengabe nabarmendu du WTOko atxikimendu prozesua azkartzeko konpromisoa eta gaur egun Genevan sinatzea mugarri bat da alde horretatik. EBk espero du Afganistani ongi etorria ematea OMC familian oso laster eta arauetan oinarritutako osotasunean parte hartzen duela alde anitzeko merkataritza sistema ".\nAngelos Pangratis EBko enbaxadoreak eta Afganistango Mozammil Shinwari Merkataritza sailburuak sinatutako aldebiko akordioak salgaien tarifak eta esportazio tasak txikiagoak eta zerbitzuen merkatuak irekitzeko eta zerbitzuen merkatuak irekitzeko xedea aurreikusten du Afganistanen OMCrekin bat egin ondoren. Konpromiso horiek Afganistanen OMEk etorkizunean sartzeko protokoloan jasoko ditu.\nEB Afganistango merkataritza-bazkide nagusietako bat da, esportazioen ia% 9 eta inportazioen% 12 hartzen ditu. 2012an Afganistanera esportatutako EBko ondasunen balioa 935 milioi eurokoa izan zen eta Afganistandik inportatutakoak 56 milioi euro ziren. Afganistanek batez ere EBko merkatuari larruazalak eta larruzko produktuak hornitzen dizkio, fruituak / fruitu lehorrak, baina baita produktu elektronikoak ere; horiek batera EBra egindako esportazioen% 50 baino gehiago dira. EBk Afganistanera egindako esportazio nagusiak ibilgailuak, erregai mineralak, makineria eta ekipo elektrikoak dira.\nGutxien garatutako herrialde gisa, Afganistanen produktu guztiek (armak izan ezik) doako eta kuotarik gabeko sarrera dute EBko merkatuan.\nGai erlazionatuak:Angelos PangratisKabullarruzko produktuakMozammil Shinwariskins\nEB-Turkiako: Bruselan Ministro elkarrizketa\nArgazki lehiaketa: sartu 'zure argazkia' hemen!\nEAE lehen lerroan Afganistango errefuxiatuei laguntzeko\nAlemaniak Kabuletik ebakuazio militarrak burutu ditu - segurtasun iturria\nKrisia kudeatzeko komisarioa Kabulen: EBk laguntza humanitarioa indartu du 32 milioi eurorekin\n#Afghanistan: atentatu suizida gutxienez 27 hil ditu Kabuleko meskita xiitek\nOsasun5 mins ago


2016(e)ko abenduakren 6(a), asteartea\nAustismoa eta IKT\nOraingo honetan autismoarekin lotura duen sarrera bat egin nahi izan dut. Gradu Amaierako Lanerako hautatutako gaia izanda, hau aurrera eramateko informazio bila nengoela ikasle autistekin IKTak nola lantzeko web orri bat aurkitu nuen eta horren berri eman nahi nizuen.\nAskok jakingo duzuen moduan, autismoa haurtzaroko gaixotasun bat da; beste pertsonekiko harreman-eskasia nabarmenak dituena. Horren ondorioz, ume hauek arazo larriak izaten dituzte hezkuntza alorrean eta horri aurre egiteko, IKTekin lotutako hainbat proposapen aurki daitezke. Gehienak ikasle autisten arreta deitzeko eta rutina mantentzeko egiten diren moldaketak dira, normalean autistek ez dituztelako arazo kognitiborik izaten eta beraz ez direlako edukien aldetik aldaketarik egin behar. Hori dela eta, hau da aurkitutako proposamen digital bat, Confederación Autismo España egindakoak eta gida interaktibo moduan aurkeztuta.\nBertan, proposatzen diren baliabideak arbela digital interaktiboa, horretarako zein ordenagailurako programak eta aplikazioak, piktogramak, Zac Picto, Azahar eta material egokituak dira beste batzuen artean.\nArbela digital interaktiboa\nMota honetako arbelak normalean ordenagailu batean doaz konektatutak eta oso eraginkorrak izaten dira irakaskuntzan arazoak izaten dituzten ikasle horientzat honako abantaika direla eta:\nEdukien aurkezpena tamaina handiagoan eta publiko kolektibo batentzat, deigarriagoa egiten duenak.\nEdukietan murgilketa handiagoa.\nIrakaskuntza erakargarriagoa egiten duten programen eta aplikazioen erabilera.\nArbela digitalerako eta ordenagailurako programak eta aplikazioak\nAutismoa duten ikasleen gaitasunak bultzatzen dituzten hainbat aplikazio interaktibo existitzen dira. Hauek eragiten duten garapena ez da soilik hezkuntzan zentratzen, gaitasun sozial eta autonomia pertsonala ere garatzen baita.\nHainbat aplikazio daudenez, ondoren bertatik interesgarrienak iruditu zaidanak aurkeztuko dizkizuet:\nPiktogramak betidanik izan dira baliabide pedagogiko eraginkorrenak autismoa duten ikasleen ikaskuntzarako. Aplikazio honek baliabide tradizional honen oinarria hartzen du informatikak ahalbideratzen dituen aukerak erabiliz. Horien bidez, ikasle autistek errazago barneratzen dituzte oinarrizko kontzeptu edo edukiak.\nMultimedia bilduma hau autismoa duten ikaslentzat bereziki sortuta dago, bai etxean zein eskolan edo zentru espezializatuetan erabiltzeko pentsatuta. Honen oinarria piktogramak dira ere baina honen helburua oinarrizko kontzeptuak izan ordez, ekintza edo jardueren segimendua egiteko balio du.\nAzahar 10 aplikazio ezberdinen bilduma da, non helburua umeen gaitasun komunikatiboa eta soziala garatzen laguntzea eta ekintzen antolakuntzarako gaitasuna garatzean datza, umeek aisialdiko jardueretaz disfrutatu dezaten.\nBeste baliabide oso baliagarriak ordenagailuetarako arratoia edo teklatu egokituak dira. Hauetan egiten diren moldaketak oso txikiak izaten dira. Esate baterako, arratoiari bola bat edo joystick bat eranstea edo teklatuen teklak handitzea, aldi berean teklen kopurua murriztuz eta kolorez margoztuz, haien erabilera errazteko asmoz.\nEspero dut gai honetaz zerbait berri ikastea eta hurrengo sarrera arte! Ongi izan!\nEgilea: Maider ordua: 12:04 PM 1 iruzkin:\nEtiketak: 2016, 4.maila, APLIKAZIOAK, Autismoa, baliabide digitalak, eskola, IKT\nEgilea: Maider ordua: 12:10 PM iruzkinik ez:\nGaurko sarreran atzo Gizarte Zientzien arloko Proiektuak eta Hezkuntza Berrikuntza irakasgaian ikusitako proiektu bat aurkeztu nahi dizuet: Google Expeditions. Jarraian azalduko dudan arren, aipatu nahi nizuen baliabide hau benetan harritu ninduelako, klaseak emateko benetako berrikuntza delako, non bai irakasleek zein ikasleek disfrutatuko luketeela.\nInformatika existitzen denetik, hezkuntzarako aplikazioak ikasleen ikaskuntza teknologia berriaren bidez hobetzeko aukera izan dira. Horretan ordenagailuak lan ikaragarria egin duten arren, gaur egun pil-pilean dagoen gaia Errealitate Areagotuta da, aurreko beste sarrera askotan aipatu izan den bezala.\nGoogle-k ez zen gai honetan atzeratuta geratuko eta ia 2014. urtean, Errealitate Areagotutarako betaurrekoak atera zituen, Google Cardboard deiturikoak. Pasaden urtean, ikusita betaurreko hauen arrakasta, Google enpresak baliabide hauek hezkuntzan erabiltzeko ideia izan du: Google Expeditions. Honen bitartez, ikasleek edozein lekura bidaiatzeko aukera izango dute, bakarrik tablet eta Cardboard batzuk izanda. Aukera hau erabilera handikoa izan daiteke, urruneko lekuak aztertzeaz gain, orain arte irudien bidez soilik ikasi zezaketen zonaldeak aztertu daitezke, itsashondoa edo espazioa, alegia.\nBaliabide honetaz disfrutatzeko, ikasleen tabletak bi aplikazioa behar izango dute: Expeditions eta Google Arts & Culture.\nJarraian Espainian proiektu honen aurkezpena egiten duten bi bideo jarriko dizkizuet, Cardboard-rren funtzionamendua hobeto ulertzeko.\nEspero dut nik bezala proiektu honetaz disfrutatzea eta hurrengo sarrerara arte!\nEgilea: Maider ordua: 11:16 AM iruzkinik ez:\nEtiketak: 2016, 4.maila, ERREALITATE AREAGOTUTA, eskola, IKT, RA\nLehen Hezkuntzarako baliabide digitalak\nGaurko sarreran hezkuntzarako erabilgarriak diren zenbait baliabideei buruz hitz egin nahi dizuet. Dakizuen moduan, Magisteritza ikasten ari naiz eta zenbaitetan unibertsitateko irakasgaietan umeekin erabiltzeko haibat baliabide digital aztertzen ditugu.\nAlde batetik, matematika irakasgaiarako baliabide bat dugu: Scratch. Web orri hau programazioa lantzeko erabiltzen da, gaur egun eskoletan gero eta gehiago ikasten den gaia dena. Honen erabilera nahiko erraza da umeentzat pentsatuta baitago eta honen bitartez jolasak eta ipuinak sor daitezke.\nBeste alde batetik, gizarte zientzien irakasgaiarako baliabideak aurkeztuko dizkizuet. Hauen artean ugari ikasi ditugun arren, nik horietako 6 azalduko ditut.\nTimeline: denbora lerro interaktiboak sortzeko online aplikazioa\nOnline.Seterra: mapa interektiboetan oinarritutako geografia jolasak\nStory Jumper: haurrentzako ipuinak sortzeko eta publikatzeko aplikazioa\nPuzzlesJunior: puzleak sortzeko web orria\nGoogle Earth: erliebea, eraikinak, herrialdeak... 3D moduan aztertzeko aplikazioa.\nEgilea: Maider ordua: 7:36 PM iruzkinik ez:\nEtiketak: 2016, 4.maila, baliabide digitalak, eskola\nGaurko sarreran gaur bertan izandako mintegiari buruz hitz egin nahi nizuen. Bertan, aipuak eta bibliografia egokia egiteko jarraibideak aztertu ditugu, aurreko mintegiaren gaiari jarraituz. Horretarako, APA (American Psychological Association) web orri ofizialean agertzen den gida erabili dugu. Pertsonalki nahiko mintegi interesgarria iruditu zait, Gradu Amaierako Lanari begira jakin beharreko kontzeptuak direlako eta oraindik, karrerako 4. mailan egonda, ez ditut aipuak osotasunean ondo egiten. Horrez gain, aipatzeko da irakasleak emandako gomendio bat ere oso interesgarria iruditu zaidala: zenbait link oso luzeak direnean, Google-k hauek laburtzeko aukera ematen duela Bitsy izeneko aplikazioaren bidez. Nik frogatu egin dut eta benetan oso erabilgarria den aplikazioa dela!\nEspero dut zuentzat ere erabilgarria izatea eta hurrengora arte!\nEgilea: Maider ordua: 7:43 PM iruzkinik ez:\nEtiketak: 2016, 4.maila, APLIKAZIOAK, Artikuluak, Bibliografia, IKT, MINTEGIA\nEgilea: Maider ordua: 6:53 PM iruzkinik ez:\nAurreko sarreran esan nizuet moduan, honetan Aurasma eta Layar aplikazioei buruz hitz egingo dizuet. Bi hauek Errealitate Areagotutako ariketak egiteko balio dute, normalean helburu pedagogiko edo publizitarioak dituzten ariketak. Nik sortutako bi ariketak gehienbat lehenengo motako helburua jarraitzen du.\nAlde batetik, Aurasma aplikazioaren bidez sortutako ariketan, Txanogorritxo ipuinean oinarritzen da. Bertan, hasierako irudia Txanogorritxorena da (parrafo honen ostean aurkitzen den irudia, alegia) eta Aurasma mugikor aplikazioaren (Android edo IOS) bidez irudia eskaneatzerakoan, pertsonai honen ipuina kontatzen duen bideoa agertzen da.\nBestetik, Layar aplikazioan Bilbo hiria ezagutzeko gonbidapena egiten dut. Horretarako, hasierako irudia (ondoren ikusi daitekeena) Bilbo hiriko paronamikoa da, baina mugikorreko Layar aplikazioan (Android edo IOS) eskaneatuz gero, Bilboren inguruko hainbat baliabide digital aurki daitezke: Bilbonet web orrirako esteka, Youtuben Bilboren inguruko bideoa ikusteko esteka eta azkenik, hiriko hainbat argazki dituen bilduma.\nAmaitzeko, bi programa hauekin izandako esperientzia adierazi nahi dizuet. Lehenik eta behin, ariketa hauen alde positiboei dagokionez, aipatu behar dut Lehen Hezkuntzako ikasleekin egiteko jarduera oso interesgarriak direla, haien egitura direla eta nahiko erakargarriak direlako eta ariketa sinple batek, errealitate areagotuaren bidez egitean motibagarriak gerta daitezke. Hala ere, alde negatiboei erreparatuz, esan beharra dut hauek sortzea zaila iruditu zaidala hainbat arrazoiengatik:\n- Programak ingelez egotean, zenbait jarraibide ez nituen ondo ulertu.\n- Ariketan sartu behar ziren irudiak tamaina minimo bat behar zutenez, hauek aurkitzeko zailtasunak.\n- Jarduera sortzean eta eskaneatzean ez zen agertzen egindakoa.\nZailtasun hauek alde batera utziz, espero dut bi ariketa hauetaz disfrutatzea eta zuek ere horien antzeko zerbait egitera animatzea!\nEgilea: Maider ordua: 5:48 PM iruzkinik ez:\nEtiketak: 2016, 4.maila, Aurasma, IKT, Layar, QR, RA